text:
Orð: Ismar Joensen
Lag: Eyðun á Lakjuni
1. „Eg kenni hann, og hann kennir meg“
– tann størsta lukka, ein sál kann náa.
Hann sjálvur leitaði á mín veg
og hevur reinan frá synd meg tváað.
2. Ei so at skilja, at eg í dag
júst eri reinur í mannaeygum,
men tá eg komi inn í Guds stað,
er skikkjan fullrein í blóði reyðum.
3. Tað blóð, sum tváar vanhalgar menn,
tað rann á Golgataheyggi niður
og er mín reinsan og tváttur enn,
sum Gud í orðinum sjálvur sigur.
4. Ja, tað er rós mítt og heiður mín,
at blóð Guds Sonar er loysigjaldið.
Við tí vann Jesus stórsigur sín
á deyðahøvdingans ónda valdi.
5. Hav trúgv tí, sál mín, á krossins blóð,
so ber tað framá á halgum vegi.
Við tí tú stinn kanst tær bróta slóð
og standa óskemd á evsta degi.
6. So lat bert háða og spotta teg
teir menn, sum líta á lærdómssnildi;
nógv størri er, at Gud kennir meg
og blóðsins vegna mær vísir mildi.
7. Sjá, tað er náðin frá Harrans hond,
er sigurskraftin, sum ber av øllum,
er vísdómskeldan, er lív og ond,
er tað, sum reisir meg upp av føllum.


c: text/html

text:
Sparikassin 50 ár í Vestmanna23-10-2006
Fyrsta deild Sparikassans uttan fyri høvuðsstaðin lat upp í Vestmanna fyri júst 50 árum síðani
Føroyingar stórir í Spron20-10-2006
Íslendska tíðindablaðið Visir skrivar um, at føroyskir íleggjarar eiga stóran part av størsta íslendska sparikassanum Spron, sum hevði eitt sera gott fyrra hálvár í ár
Eingin olja í hesum umfarinum17-10-2006
Hóast ikki stórvegis nøgdir av kolvetni vórðu funnar á hesum sinni, er sannlíkt, at kolvetni er at finna, um borað verður djúpri
Føroya Sparikassi høvuðsstuðul hjá FaroExpo og Mentanarvikuni í Runavík13-10-2006
23. – 29. oktober 2006 verður Mentanarvika í Runavík, og 23. – 25. oktober verður stóra vinnustevnan FaroExpo. Føroya Sparikassi er høvuðsstuðul hjá Mentanarvikuni og hjá FaroExpo.
Atlantic Petroleum á OMX í Keypmannahavn12-10-2006
Dupultskrásetingin av Atlantic Petroleum er nú veruleiki, eftir at felagið er skrásett á virðisbrævamarknaðinum í Keypmannahavn

robotstxt: allowed

filter: keep


text:
Í dag fingu 20 nýggir ferðaleiðarar handað prógvini á Miðnámi í Vestmanna. Tey hava síðan fyrst í september mánaða í fjør gingið á ferðaleiðaraskeiðnum, sum skúlin hevur skipað fyri. Skeiðið hevur vart í umleið 170 tímar.
Umleið tveir triðingar av skeiðnum hevur verið skipað sum undirvísing á skúlanum eitt kvøld um vikuna, meðan tann seinasti triðingurin hevur verið skipaðar sum vitjanir á søvnum, í kirkjum og aðrastaðni og sum túrar í náttúruni. Summir av nýggju ferðaleiðararunum eru longu farnir til arbeiðis.
Tey, sum hava fingið prógv sum ferðaleiðarar eru: Alice Mortensen, Andrias Thomassen, Anna Rúna Jacobsen, Bergljot D. Hentze, Birgit Rønne Hansen, Danny Danielsen, Edny Poulsen, Elin Neshamar, Ingunn Schiller, Jakoba Hansen, James Olsen, Jón Á. Asgeirsson, Lydia Gardar, Myrna Lind Jacobsen, Pól Sundskarð, Rannvá Mortansdóttir, Samson Højgaard, Sunnvá á Geilini Asano, Sveinur Tróndarson og Øssur Eysturoy.


text:
Tøkk - Hanus Lydersen
mán. 6. aug. - frí. 17. aug.
Hjartaliga takka vit fyri sýnda samkenslu, tá okkara elskaði sonur, maki, pápi, verfaðir og abbi
Hanus Lydersen
f. 14-09-1948 d. 03-02-2018
andaðist og varð jarðaður.
Til starvsfólkini á Norðoya Búð- og Heimatænastu, fyri góða røkt.
Til portørar og starvsfólk á Klaksvíkar Sjúkrahús og á Landssjúkrahúsinum fyri skjóta og góða hjálp og røkt.
Til Meinhardt Bjartalíð, prest, fyri andakt í kapellinum og vakra talu í Christianskirkjuni.
Til Gunnvu fyri vakran sang í kirkjuni.
Til sangarar, gravarar, kirkjutænara og til tykkum mongu sum bakaðu og hjálptu til við ervinum.
Fyri heilsanir, blómur og kransar og minningargávur.
Til tykkum, sum fylgdu Hanus til hansara seinasta hvíldarstað.
Av hjarta takk
Jenny, Irene, Jóhannis, Beinta og Jónleif við familju


text:
Av tí at roknast kann við, at bakteriur eru í drekkivatninum í Funningsfirði, verða fólk biðin um at kóka drekkivatnið, til onnur boð verða givin.
22.02.2018
Bakteriur í drekkivatninum í Funningsfirði
- Vatnleiðingsbrot í Rituvík – BREKIÐ ER NÚ UMVÆLT
- Dreingjaliðið hjá Støkk í amboðsfimleiki afturkomið úr Danmark
- Vatnleiðingsarbeiði á Heiðavegi 9. juli
- Fjórðingsøld
- Oyndradagur leygardagin 7. juli 2018
- Spillivatnsætlanin
- Asfaltering á havnarlagnum
- Laksatorg leygardagin 21. juli
- Fjølrit og Runavíkar kommuna
- Fjallið
- Nú skal havnarlagið í Søldarfirði ruddast
- Ferðamannaskipið MS Ocean Endeavor á Runavík
- O Jogo Bonito
- Seabourn Quest vitjar í Runavík 24. juni
- Bygdastevna á Skála í vikuskiftinum
- Laksatorgið 2018
- Tað er rúmsátt í Runavík
- Samanhald og savningarmegi
- Ferðslan við Bylgjuna á Eystanstevnu
- Setanin av Eystanstevnuni 2018


text:
Eg búgvi í Nólsoy ein fitt lítil bygd
mín heilsa er góð, men eitt sindur av gikt,
eg bygdi mær hús bæði vøkur og stór,
og í hjallinum havi eitt fretdrykskontór.
Niðurlag:
Har bløðrar so lystiligt angar av ger,
tað søtur musikkur í oyranum er,
tað smakkar av rennu og flóri í senn
men kenning tað gevur til kvinnur og menn.
Hvat fretdrykkur er skal eg nú siga frá,
ein leskandi drykkur har froða er á,
tak sukur og vatn, lat so súrdeiggið í,
sum smakk eina skrá og súrepli trý.
Ein kaggi av løgi hjá mær var í ger,
hann aftan kaminuna væl goymdur er,
ein lenistól hevði eg standandi hjá,
og eitt pottamál so eg kundi smakka mær á.
Ein dagin eg júst hevði oyst mær uppúr,
tveir svartklæddir menn út úr Havn komu túr,
eg beyð teimum fretdrykk og bita av skrá,
men teir stoyttu mær kaggan út í eina á.
Í vár bleiv eg giftur og tað var eitt skil
hon ruddaði hjallin, men eg helt meg til,
eg bjargaði kagganum, og stólinum við,
eitt høsnarhús er nú mítt friðareksil.


text:
Skeið á Sjúkrarøktarfrøðiskúlanum
Útbúgving av kliniskum vegleiðaraum 2008/2009
ÚTBÚGVING AV KLINISKUM VEGLEIÐARUM
Nýtt skeið byrjar í september 2008 og endar í juni 2009.
Útbúgvingin fevnir um 1/6 ársverk, sum svarar til 9 ECTS (European Credit Transfer System) og verður boðin út í 7 modulum.
Modulini liggja í vikunum 38, 43 og 47 í 2008 og 7, 11, 17 og 20 í 2009. Vika 20 er verkætlanarvika, og próvtøkuuppgávan skal latast inn í 23. viku.
Skeiðið er tvørfakligt og kann søkjast av fólki við hægri útbúgving innan heilsuverkið sum t.d. sjúkrarøktarfrøðingum, fysioterapeutum, ergoterapeutum og øðrum.
Hjá sjúkrarøktarfrøðingum er skeiðið ókeypis. Hjá øðrum er kostnaðurin 16.000 kr.
Lýsing av skeiðnum og tilmeldingarblað fæst við at venda sær til skúlan, tlf. 352250 ella við at fara inn á heimasíðuna: www.srfs.fo
Tilmeldingarfreistin er: 15. apríl 2008 kl. 15:00
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tilgongd og endamál
Longu áðrenn og stutt eftir at sendingin varð sýnd hóskvøldið, byrjaðu miðlar at ringja og spyrja um mína viðmerking. Eg gjørdi greitt, at eg ikki vildi vera partur av nakrari samrøðu, og at eg ongar viðmerkingar hevði fyribils. Av tí, at henda sending áhaldandi hevur fingið so nógva umrøðu í ymiskum miðlum og millum manna, haldi eg, at tað er rætt at koma við mínari viðmerking og uppfatan av sendingini, sum eg fyrstu ferð sá hóskvøldið (umboð fyri Kelduna sóu sendingina týsdagin 13. februar, men eg var tíverri forðaður vegna sjúku at síggja sendingina. Tí sá eg ikki sendingina, fyrr enn hon varð send hóskvøldið 15. februar).
Í januar 2017 vendi programleiðarin seg til okkum og spurdi, um hann og ein myndamaður kundu fáa loyvi at filma og gera upptøkur í Kelduni sum ein liður í eini sendirøð um trúarlív í Føroyum. Programleiðarin segði, at endamálið við sendingunum var at lýsa átrúnaðarliga landslagið í Føroyum við samrøðum og reportasjum, og okkara partur var at vísa fram okkara virksemi í Kelduni í mun til aðrar samkomur og kirkjur í Føroyum. Eftir at vit mettu okkum at hava fingið nøktandi upplýsingar um endamál og innihald í hesum sendingum, góvu vit teimum loyvi at taka upp, og upptøkurnar og samrøðurnar vóru lidnar 24. apríl - stutt aftaná páskastevnuna. Í hesi tilgongd umrøddi programleiðarin ongantíð, at ætlanin var at draga viðkvom persónsmál inn í sendingina. Í dag siti eg við tí kenslu, at programleiðarin, hóast vit vóru púra opin yvirfyri honum og ikki krógvaðu nakað, ikki hevur sagt okkum allan sannleikan viðvíkjandi, hvussu sendingin skuldi uppsetast, ella at hann hevur broytt dagsskránna, aftaná upptøkurnar í Kelduni vórðu gjørdar.
Persónsmál fram um upplýsing
Aftaná upptøkurnar fingu vit at vita, at sendingin skuldi sýnast í Kringvarpinum einaferð á heysti 2017. Vit hoyrdu ikki nakað meira aftaná tað. So í fyrru helvt av januar í ár bleiv eg uppringdur og biðin um at gera eina viðmerking, um tað er rúm fyri samkyndum í Kelduni við nøkrum uppfylgjandi spurningum. Um ta tíðina, sum upptøkurnar fóru fram, og vit tosaðu um innihaldið av sendingini, fekk eg ta týðiligu fatan, at sendingin ikki skuldi snúgva seg um samkynd, tí tað evnið var so nógv frammi um hetta mundið. Av tí sama bleiv eg ógvuliga bilsin, tá ið programleiðarin ringdi til mín fyri at fáa viðmerking um júst hetta. Eftir at hava hugsað meg um saman við leiðsluni, gjørdi eg av ikki at gera nakra viðmerking, tí hetta var eitt persónsmál. Fyri tað fyrsta havi eg sum samkomuleiðari tagnarskyldu. Fyri tað næsta so vilja vit verja tey avvarðandi, sum eru ein dagligur partur av samkomuni. Vit vístu á, at hetta fór at flyta fokusið við sendingini, og ynsktu helst ikki, at sendingin bleiv sýnd. Men nú var ov seint.
Út frá hesum kenni eg meg villleiddan. Tí, tá ein hyggur at sendingini, so er tað lætt at fáa ta fatan, at fleiri av okkara útsagnum úr Kelduni eru beinleiðis ætlaðir eftir hinum persóninum, sum verður umrøddur í sendingini. Sum áður sagt, so vóru okkara upptøkur lidnar í apríl í 2017, og tað sær út til, at restin av upptøkunum er tiknar langt aftaná. Tí er long tíð gingin millum upptøkurnar í Kelduni og hinar upptøkurnar. Hvussu programleiðarin valdi at klippa myndirnar og samrøðurnar úr Kelduni saman í mun til hin persónin í sendingini, hava vit onga ávirkan havt á. Vit hava boðað programleiðarunum og kringvarpsleiðsluni frá, at vit kenna okkum villleidd í mun til, hvussu sendingin er sett saman og ta mynd, sum verður víst úteftir móti ávísum bólkum í samfelagnum.
Eg haldi, at tað vóru fleiri góð innsløg í sendingini. Nógv var gott. Men persónsmálið, sum programleiðarin ongantíð umrøddi fyri okkum, var júst tað, sum fylti ein rættiliga stóran part av sendingini.
Breiddin manglaði
Teir tættir av samkomulívinum, sum vit meta eru mest upplýsandi í mun til endamálið við sendingini, soleiðis sum tað var forklárað okkum, vórðu niðurraðfestir. Vit uppliva, at sendingin í ein ávísan mun legði ov stóran dent á, hvat Keldan heldur um pengar, samkynd og himmal og helviti. Tað vanliga er, at vit einaferð um mánaðin hava innsavnan. Tá tosa vit í uml. 5-10 minuttir um týdningin av at sáa inn í Guds ríki. Vit leggja dent á, at gávurnar eru sjálvbodnar. Bíblian tosar um, at himmal og helviti eru ein veruleiki, tí hoyrist tað eisini viðhvørt. At geva hyggjaranum eina fatan av, at vit brúka nógva orku uppá henda partin, er heilt einfalt at geva hyggjaranum eina skeiva mynd av okkara boðan. Vit brúka nógv meira tíð upp á at tosa um Guds kærleika, rættvísi, gleði, vón, fyrigeving og náði o.s.fr. Listin er nógv longri, men hetta upplivir tú best við at vitja okkum nakrar ferðir.
Vit hava páskastevnu annaðhvørt ár, og tá hava vit av og á útlendska vitjan. Tá ið vit hava eina slíka stevnu, so heingja vit flaggið hjá gestunum upp í salinum. Til hesa stevnu høvdu vit vitjan úr USA og Singapor, og tí hingu hesi fløgg uppi. Ikki liggur meiri í tí enn tað.
Samkomubygningurin og fígging
Eg kann upplýsa, eins og eg gjørdi fyri programleiðaranum, at tað var í 2001, at vit fóru undir at byggja stóra samkomubygningin. Nógvir trúfastir samkomulimir løgdu vikur og mánaðir av við sjálvbodnari arbeiðsmegi og fíggjarligum stuðli. Uttan hetta sjálvbodna arbeiðið hevði hetta verið ógjørligt. Í 2004 varð bygningurin tikin alment í nýtslu við einum stórum hátíðarhaldi, og í 2010 byrjaði frískúlin Keldan sítt virksemi.
At tola kritikk
Tað er heilt avgjørt í lagi at koma við kritikki til samkomur og kirkjur. Kritikkur mótvegis okkara samkomu er ikki nakað nýtt. Kritikkurin eigur at vera sakligur. Tá ið vit uppliva, at tað ikki verður spælt við opnum kortum, so vilja vit sum leiðarar fyri eina samkomu blíva ótrygg, og tí fær tað okkum at halda okkum aftur.
Umbering
Møguliga var eg ov góðtrúgvin, tá ið eg játtaði at geva KVF loyvi at gera hesa sending. Eg vil tó siga, at tað er einki, sum kom fram í sendingini, ið vit í Kelduni ikki kunnu standa inn fyri. Ein slík sending kann tó gera okkum sárbar. Her hugsi eg um ósamsvarið millum kunningina, sum vit fingu, viðvíkjandi hvussu sendingin skuldi síggja út, og tað, sum kom fram í sendingini. Hetta harmist eg um, og tað vil eg biðja samkomuna og øll tey mongu kring landið, sum eru góð við Kelduna, um umbering fyri.
At enda
Eg vil hervið bjóða øllum hjartaliga vælkomin í Kelduna. Eg ynski programleiðaranum, Kringvarpinum og øllum landsmonnum mínum Guds signing við hesum orðum:
Frið lati Eg tykkum eftir, frið Mín gevi Eg tykkum; ikki sum heimurin gevur, gevi Eg tykkum. Hjarta tykkara óttist ikki og missi ikki mótið! Jóh. 14,27.
Í Skálafirði tann 22. februar 2018
- Pauli Høj, samkomuleiðari


text:
Frá týsdegnum 12. desembur kl. 07.00 er boðað frá verkfalli hjá øllum leiðarum.
Vísandi til sáttmálasamráðingarnar, sum í kvøld endaðu úrslitaleysar, vilja vit við hesum boða frá, at Føroya Pedagogfelag hevur lýst við verkfalli at koma í gildi týsdagin 12. desember 2017 kl. 07.00.
Í dag kl. 18.35 var semingsuppskotið vrakað av báðum pørtum.
Vit hava tí lýst við verkfalli fyri allar leiðarar, varaleiðarar og dagrøktarleiðarar, sum starvast á stovnum undir kommununum, umframt allar eindarleiðarar, leiðarar og samskiparar, sum starvast á stovnum hjá landinum.
#LÍKAútbúgvingLÍKAløn


text:
Skúlabyrjan
Góðu tit.
Vælkomin aftur í skúla og í 7.b
Vit hava fingið tveir nýggjar næmingar í flokkin - ein drong og eina gentu. Tey eru Pétur Ingimar Siguðarson Olsen og Gunna Johannsen. Vit eru nú 20 næmingar í flokkinum, 11 dreingir og 9 gentur. Vit ynskja Péturi og Gunnu hjartaliga vælkomin í flokkin og í Eysturskúlan.
Tað eru nakrar broytingar við lærarum í ár. Størsta broytingin er, at Símun Joensen kemur at hava flokkin í føroyskum, landafrøði, søgu/samtíð og samfelagsfrøði. Niklas, Símun og Maria eru í 7.b toyminum. Lærarar, ið undirvísa í flokkinum, eru at síggja undir tímatalvuni her á heimasíðuni og í útflýggjaðu tímatalvuni.
Viðvíkjandi heimaarbeiði, so verður heimasíðan nýtt. Heimaarbeiðið stendur í vikuætlan. Á heimasíðuni koma eisini nýggjastu boðini til flokkin frá lærarum og skúla at liggja, so hyggið regluliga inn á har.
Tit hava fingið mjólkarseðilin við heim. Fyllið hann út, um tit skulu hava mjólk, og latið hann inn, so skjótt sum til ber.
Sum nakað nýtt, hevur hádeildin í Eysturskúlanum tikið stig til, at allar fartelefonir skulu latast inn til læraran áðrenn hvønn tíma.
Eru spurningar um eitthvørt, so eru tit vælkomin at seta tykkum í samband við Niklas á tlf.: 253982 ella teldupost: niklas.fridrikur.joensen@skulin.fo.
Vit síggjast til felagsforeldrafundin. Har verður eisini meira kunning um, hvat vit fara at gera hetta skúlaárið. Tit fáa nærri kunning um nær fundurin verður seinni.
Vinaliga
Toymið 7.b


text:
Hallow tit !
Er nøkur framtíð fyri tey næstbestu ? Hví er ongin kapping fyri teir elstu svimjararnar uttan luttøku av unglingunum ? og hvat við teimum sum “næstan kláraðu oyggjaleikaluttøku ?
Føroysk svimjing er bert fyri 3 – 5 teir bestu svimjarar vit eiga. Við vegamót ið “liggja” einir 20 svimjarar sum ongan góðan eiga. !!
Skal tað ikki verða kapping fyri tey sum ikki klára OYL-kravið ?
Hvat við unglingunum ? Hví er onki unglingalandlið ?
Kann nakrar svara - og hvar er SSF ????
Speglið tykkum í hinum ítróttargreinunum !!!
Hvør tímir at sita til Gallaveitslu og hoyra somu 2 nøvn ár eftir ár verða lisin upp ?
Takið tykkum saman !!!!!


text:
Joseph Schumpeter
Joseph Schumpeter (8. februar 1883 – 8. januar 1950) var ein eysturrískur búskapar- og stjórnmálafrøðingur. Eitt, sum hann er kendur fyri, er, hvussu hann lýsir fólkaræðið. Fólkaræðið er tað, at mann fer a val og ikki meir enn tað. Sambært Schumpeter fer veljarin ikki á val og velur út frá tí, sum mett verður at føra við sær tað felags besta. Harafturímóti velur veljarin út frá tí, sum er best, men einans fyri hann sjálvan. Tann sum verður mest hoyrdur og sæddur verður valdur, og tað er sjálv maktin, sum fólkaræðið snýr seg um.
Fólkaræðið[rætta | rætta wikitekst]
Scumpeter setti spurnartekin við ta klassisku doktrinuna, sum hann málbar seg. Har fólkaræðið er ein mannagongd, sum fær veljaraskaran at fata, hvat tað felags besta er, og politikararnar at útinna tað. Schumpeter metti hetta vera veruleikafjart. Lítla vitanin hjá fólkinum um evnini ger tað lætt hjá politikarum, sum seta dagsskránna, at manipulerað við fólk. Hinvegin ynskti Schumpeter eitt model, har fólkaræðið er ein mekanisma fyri kapping, júst sum bygnaðurin á einum marknaði er tað. Sjálvt um fólkið fer á reglulig val og gevur stjórnini eksistensgrundarlag, so er tann skipaði politikkurin mettur sum politikkur hjá stjórnini og ikki viljin hjá fólkinum. Leikluturin hjá tí einstaka er serstakliga avmarkaður.
Keldur[rætta | rætta wikitekst]


text:
- Nú er nokk. Líka útbúgving, líka løn.
Soleiðis legði Jógvan Philbrow, formaður í Føroya Pedagogfelag, út við at siga, tá hann bjóðaði áhoyrarunum vælkomnum á Vaglið seinnapartin í dag til mótmælistiltakið til frama fyri pedagogarnar.
Tað var Pedagogfelagið, sum skipaði fyri tiltakinum.
Á skránni var sangur frá Rana Nolsøe og røður frá Óluvu í Gong, forkvinnu í Føroya Sjúkrarøktarfelag, Sóley Samuelsen, Lív Patursson, Hildur Patursson og Gunnvá Edvardsdóttir, umframt at ung diskaðu upp við rokki, hipp-hoppi og heavy rokki.
Tað afturvendandi á mótmælistiltakinum í dag var, at CEF-samgongan fekk av grovfíluni fyri ikki at halda givin lyfti undan løgtingsvalinum í 2015 - og sum heild fyri ikki at vera frægari enn undanfarna BADH-samgongan:
Sitatir frá tiltakinum:
Gunnvá Edvardsdóttir: Hendan samgongan letur fakfelagið bløða. Halda tit, at okkara samgonga tignar okkum? (Eitt stórt nei, rungaði frá fjøldini sum aftursvar, red). Kristina Háfoss fær ongantíð mína atkvøðu aftur.
Sóley Samuelsen: Eg undraðist á undanfarnu samgongu, at hon ikki vildi geva pedagogunum eitt lønarlyft. Men eg undrist enn meira á sitandi samgongu, sum lovaði gull og grønar skógir. Haldið nú tykkara vallyfti.
Hildur Patursson: Nú eru pengar í kassanum til at rætta skeivleikan. Nú er okkara tíð komin.
Um tú veitst okkurt, sum VP ikki veit - skriva so til vp@vp.fo


text:
Spania verður ofta sett í samband við fiesta og flamenko. Flestu fólk eru katolikkar, og tá ið teir halda fiesta, er tað tíðum at minnast ymisk halgimenni; tá ganga teir skrúðgongu, spæla tónleik og dansa. Eftir blóðugt borgarakríggj frá 1936-39 tók einaræðisharrin Francisco Franco við og stýrdi øll árini til 1975. Eftirmaður hansara, Juan Carlos kongur 1., setti fólkaræði aftur í gildi. Nú á døgum er Spania sterkt ídnaðarland; mong fólk arbeiða eisini í landbúnaðinum, og ferðavinnan er í støðugum vøkstri. Størsta menningin og mesta virksemið er fram við strendurnar.
Um 55 milliónir ferðafólk koma til Spania á hvørjum ári at njóta lívið á vøkru, sólljósu baðistrondunum og at síggja føgru, sjáldsomu byggifrøðilistina í býum sum Barcelona og Sevilla. Norðurevropeiskum ferðafólki dámar best at fara til strendurnar við Costa del Sol og Mallorka. Tarvafikting er vanligt undirhald í øllum stórum býum.
Fleiri fólkasløg við egnum máli og serstakari mentan eru í Spania. Málini eru fleiri, t.d. katalónskt, gæliskt og euskera. Baskar, ið búgva í Norðurspania og nakað inn í Frakland, tala euskera, sum als ikki er skilt við spanskt eins og hini bæði málini eru. Almenna málið í Spania er kastilianskt, og allir skúlanæmingar læra tað, umframt enskt ella franskt. Sponsk børn bera orð fyri at leggjast seint; tey eta lítla máltíð, tá ið tey koma úr skúla, so spæla tey uttandura, til alt húskið fær sær nátturða um níggjutíðina.
Madrid gjørdist høvuðsstaður í Spania, tí Filipi kongi 2. dámdi so væl veðurlagið har, eisini helt hann býin liggja væl fyri, mitt í landinum. Nú búgva 4 milliónir fólk í býnum, og hann er fíggjarmiðdepil og stjórnarbýur landsins. Barcelona er næststørsti býur í Spania og høvuðsstaður í landslutinum Katalónia. Býurin er mitt í stórum ídnaðarøki. Í 1992 vóru OL-summarleikirnir í býnum.
Flamenko er navnið á fólkadansi og tónleiki, sum tók seg upp ímillum sigoynarar í Andalusia í 15. øld. Dansararnir eru í tjóðbúna - menninir í svørtum og konufólkini í síðum, prýddum kjólum. Teir smella hælirnar í gólvið og sláa kastanjetturnar í samlag við lagfasta gittartónleikin.
Landbúnaður og fiskivinna vóru grundarlagið undir spanska búskapinum. Nú á døgum er stórur stálídnaður í landinum, meginparturin er miðsavnaður uttan um Barcelona. Har eru eisini nógvar bilverksmiðjur. Í 1980-árunum komu nógvar elektróniskar og hátøkniligar verksmiðjur; nógv av tí fíggjaðu útlendskar fyritøkur. Týdningarmestu landbúnaðarvørurnar eru korn, oljuber, vínber og aldinfruktir, helst appilsinir úr fruktagóða lendinum við Sevilla.
Lítla bretska hjálandið Gibraltar er 6,5 km2 í vídd, og um 30.000 fólk búgva har. Bretar tóku Gibraltar í 1704 at vissa sær, at teir kundu fáa siglt inn í Miðjarðarhav. Spania krevur ognarrættin; men á fólkaatkvøðu í 1967 var stórur meiriluti fyri at vera undir Bretlandi. Í mong ár var markið stongt, men í 1985 varð tað latið uppaftur.
Spania og Portugal eru londini á Iberianesi í Útsynningsevropa. Pyrineafjøll eru mark norðureftir ímóti Evropa, og Gibraltarsund er mark ímillum Iberianes og Afrika. Í øldir ráddu mórar, muslimskt fólk úr Norðurafrika, her, og tað vórðu teir, sum høvdu appilsintræið við sær higar. Í Spania og Portugal er heitt miðjarðarhavsveðurlag, og í báðum londum hevur ferðavinnan stóran búskaparligan tydning. Bæði londini hava stóran fiskiflota og eru ímillum størstu fiskivinnutjóðir í ES.
Stórur partur av Iberianesi er víður háslætti, nevndur Meseta. Har er næstan eingin skógur. Um summarið er so heitt, at næstan allar áir eru turrar. Um veturin fellur hitin ofta niður um frostmarkið, og kavaroksódnir eru ikki óvanligar. Avfallið á háslættanum er so lítið, at bøndurnir mega veita vatn á dyrkilendi.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Madrid
Vídd: 505.992 km2
Fólkatal: 44.279.000
Alment mál: spanskt (kastilianskt)
Átrúnaður: kristindómur 99%, aðrar 1%
Stýrirlag: fólkaræði, fleirflokkaskipan
Gjaldoyra: evra


text:
16.01.2015
Í Degi og Viku í gjár var greitt frá, hvussu bæði foreldrini varveita foreldramyndugleikan á børnunum í samband við separatión/hjúnaskilnað, Um annar mótmælir hesum, so avger Føroya Rættur, hvør av foreldrunum skal hava foreldrarættin. Rætturin í Føroyum kann ikki døma til felags foreldramyndugleika. Tað kann rætturin í Danmark gera.
Er løtan komin til broyting, so at rætturin skal kunna døma foreldur til at hava felags foreldramyndugleika – hóast tey sjálvi ikki eru samd um tað.? Ikki sørt, tað skurrar í oyrunum – at døma til samstarv! Sum eisini framgekk í somu sjónvarpssending so eru dómsmyndugleikarnir vorðnir meiri varnir við at døma til felags foreldramyndugleika, enn gjørt var í byrjanini, tá lógin kom í gildi.
Intentiónin um felagsforeldramyndugleika er góð:
at styrkja rættin hjá barninum til at at varveita tilknýtið til bæði foreldrini
at styrkja foreldranna tilvitan um rættin hjá barninum til bæði foreldrini
at styrkja áhugan hjá foreldrunum at samstarva um børnini – nú bæði hava somu rættindi
Hetta merkir:
– Bæði foreldur kunnu framvegis bera heiti foreldramyndugleikahavari.
– Foreldrini hava sama rætt og somu skyldur mótvegis barninum.
– Hesin líkarætturin hevur sum fortreyt, at foreldrini megna uppgávuna sum foreldur.
– Foreldrini “noyðast” at samstarva.
Samstarv er trupult, tá tú er í kreppu og konflikt samstundis
Also ein lóg sum bæði skal taka atlit til tørvin hjá barninum og hjá báðum teimum vaksnu. Politisku intentióninar eru góðar og juridisku rammurnar lagdar, men eru foreldrini við hesi lóg nú betur før fyri at samstarva og vísa ábyrgd – ella tørvar teimum hjálp hertil.
Konfliktir eru íbygdar eini separatións-/hjúnaskilnaðarstøðu og nógv foreldur hava stórar trupuleikar at handfara støðuna – og ofta rinda børnini prísin, og tað eru eisini nógv foreldur, sum áttu at hava leitað sær hjálp, men sum ikki gera tað. Her kemur eisini ein fíggjarspurningur inn.
Hvør loftar, tá hvørki evni ella vilji sýnast at vera til samstarv?
Foreldur eiga at loftast, áðrenn konfliktir teirra verða sleptar leysar. Nakað er gjørt á økinum, men ikki nóg mikið. Frá almennari síðu eigur aktivt at fáast fatur í hesum foreldrum og børnum teirra, sum í kreppustøðuni eru illa før fyri eisini at handfara konfliktstøðuna.Hetta kann gerast við lógarverki – og har pengar fylgja við.
Økið sum eitur familjur og børn má hugsast og fíggjarliga prioriterast heilt øðrvísi enn gjørt verður í dag, um broyting skal koma í. Og tá specifikt verður tosað um børn, hvørs foreldur fara hvør til sítt, eigur aktivt at fáast fatur á hesum foreldrum – at fáa tey at tosa saman. Tey eiga at fáa møguleikan saman at útgreina støðuna tey eru í og fáa eina greiðari og kanska eisini eitt sindur øðrvísi mynd av støðuni. Slíkt kann gerast við samtalu, konfliktmekling, sum kann gerast eitt gott grundarlag undir framtíðar samstarvi.
Í Norgi er ein tvingsil um samtalu, konfliktmekling, lagdur inn sum buffari í hjúnabandsmálum. Fólk skulu hava verið til konfliktmekling, áðrenn tey kunnu lógliga separerast ella skiljast.
“Tað nyttar onki”
Tað er ikki heilt lætt hetta, at fáa fólk sum eru í svárari konflikt og kreppu at tosa saman. Og institutionaliseringin í Noregi verður eisini kritiserað. Tað kann kennast sum “tvingsil”, men verður tað gjørt á rættan hátt, so eiga partarnir at kenna seg hava ræði á, hvat tosað verður um, og at tað ikki ein triðjipersónur, sum avger, hvat sigast skal og ikki, ella hvat endamálið skal vera. Eigaraskapurin til, hvat tosast skal um og til hvat henda skal, er ótrúliga avgerandi.
Spurningurin er undir hvørjum formi slíkt kann setast í verk – og hvør skal gjalda?Pengarnir til slíkt konstruktivt arbeiði kunnu lættliga haldast upp móti almennum útreiðslum til barnaumsorgan, alm. forsorg, sjúkrahús, rættarverk o.a., men eiga í veruleikanum at haldast upp móti menniskjalagnum smáum sum stórum.


text:
Ársins sjálvmál?
Skalt tú flenna ella gráta, nú ið frættist um nýggjasta framtakið hjá Tórshavnar Býráði, sum í meir enn ein mansaldur hevur lagt alla sína orku í at veita borgarum sínum allar hugsandi hentleikar, tá ið snýr seg um likamliga venjing:
Gundadal og Tórsvøll og Tórsbreyt, Argjavøll og Hoyvíksvøll.
Badmintonhøll, Gundadalshøll, Hoyvíkshøll og tvíhøll á Hálsi.
Sum hjáveiðu fingu havnarfólk eisini morsnigil, vespur, humluflugur, lokplantur og annan tramansskap.
Nýggjasta átakið er soleiðis samansett – nevnt við teirra egnu orðum: Klintriveggur, skatepark, golfsimulator og skíðlyfta.
Soleiðis endaði stórfingna ætlanin um arbeiðsskapandi sjóvinnuhús á vestaru bryggju. – Tó skal skíðibrekkan við lyftu, sum skilst, leggjast, har ið NATO-trøllini áður húsaðust.
Tað er lætt at skilja, at fólk, ið sjálv eru vorðin gomul og hava brúk fyri stovnsplássi, og ikki minst yngri fólk, ið varða av gomlum og óhjálpnum, øtast um raðfestingarnar hjá hesum býráðnum.
Og nú vit nevndu hallir og vøllir, munnu mong trákkast eftir, at býráðið varnast, at fólk umframt útlimir eisini hava høvd, sum skal hava sínar avbjóðingar. Okkurt at lesa, sum nertur við okkum kensluliga, sum víðkar okkum sjónarringin.
Ongantíð hevur stuðulin til skapandi list verið so ússaligur sum hjá hesum býráðnum, sum samstundis dag og dagliga stjelur tilfar frá høvundum og týðarum, listafólkum, ið myndprýða bøkur, fotografum og tónaskøldum.
Sambært § 40, stk. 1 í løgtingslóg nr. 30 frá 30. apríl 2015 um upphavsrætt umboðar Fjølrit í avtaluhøpi allar rættindahavarar viðvíkjandi tekstum, myndum og nótum. Felagsskapurin umboðar Rithøvundafelagið, Felagið Føroysk Tónaskøld, Føroyskar Yrkisfotografar, Føroysk Bókaforløg, Føroysk Miðlafólk og Føroysk Myndlistafólk.
Nýliga hava Kommunufelagið og Fjølrit skrivað undir sáttmála, men Kommunufelagið hevur “av ávísum orsøkum”, sum tikið verður til, lagt tað út til kommunurnar hvørja einsæris, at taka avgerð um tær skulu taka undir við gjørdu standardavtaluni ella ikki.
Higartil hava Fugloyar kommuna, Runavíkar kommuna og Vágs kommuna skrivað undir – men høvuðsstaðarkommunan? Nei!
Tá ið Runavíkar kommuna skrivaði undir, málbar borgarstjórin har seg soleiðis, at hann “væntaði og vónaði at avtalan fór at verða stuðlandi undir føroyskari mentan og evsta samleika okkara: "Móðurmálinum”, og hann legði aftrat: “Neyðugt er at geva mentanararbeiðarum okkara rúmari ræsur, hesir, sum virka á einum av heimsins minstu pallum - marknaðum.”
Hesi orð kunnu býráðslimir í Havn leggja sær í geyma, meðan teir klíva á sergjørdum veggi niðri á tí, sum einaferð nevndist Bacalao, aka á rennifjøl, hugna sær í golfsamláta ella standa á skíðum á Sornfelli.
Árni Dahl


text:
Hvat avdúkar títt svar um felagsskapin við eitt annað menniskja, tá ið tú verður spurd/ur um vikomandi? Hvat avdúkar títt svar um tín felagsskap við Jesus, um onkur spurdi teg: "Hvør er Jesus?"
FELAGSSKAPURIN FREMUR ÁVØKSTIN
Kennir tú hugsanina: “Eg hevði viljað havt tað sum tey”, tá ið tú sært myndir hjá øðrum á Facebook? Vit vísa tær jaligu løturnar. Tá ið vit smílast og semjast. Men hvussu hevði verið, um vit vístu tær neiligu løturnar?
BØNIN BATAR!
Hevur tú biðið um okkurt ávíst í dagar, vikur, mánaðir, ja kanska ár, uttan at hava fingið nakað svar? Hevur tú nakrantíð hugsað, at eingin Gud man vera til, tí tað tykist, sum um hann ikki hjálpir tær í tínum lívið? Og um hann ikki er til ella ikki svarar, hví so yvirhøvur biðja?
MINNIR MYNDA MEG
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð.
SJÁLVSØKNI SKAPAR SKILNAÐ
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri.


text:
Projektkapping um nýggja kirkju á Argjum
Skriva tann 11. Mar. 2015
Projektkapping um nýggja kirkju á Argjum
Kirkjuráðið á Argjum hevur útskrivað eina almenna projektkapping um nýggja kirkju á Argjum.
Endamálið við kappingimgi er at fáa fram uppskot til eina nýggja kirkju, tí verandi kirkja ikki er tíðarhóskandi.
Kirkjuráðið hevur útvegað sær øki tætt við Sandá og Gamla Spinnaríið her.
Talan er um eitt spennandi, men eisini avbjóðandi øki. Soleiðis vera stór krøv sett til, at kirkjan fellir væl inn í økið og virðir Sandá og náttúruøkið her.
Kappingin er ein almenn kapping, har allir føroyingar kunnu luttaka.
Samlaða upphæddin til virðislønir og innkeyp er 400.000 kr. Av hesum verður latin ein 1. virðisløn ikki minni enn 175.000 kr.
Nærri sæst á heimasíðuni hjá Arkitektafelagnum undir KAPPINGAR:
2015_Argja_kirkja


text:
Størv í Heimatænastuni í VEKS
Fylgjandi størv eru leys at søkja:
VEKS Vestur (Vestmanna- og Kvívíkar Kommuna)
- Heilsuhjálpari í starvsbrøki 0,6
Arbeitt verður í skiftandi vaktum gerandisdagar og annað hvørt vikuskifti á Heiminum á Grønanesi og í økinum úti Vestur.
Talan er um barnsburðarfarloyvisstarv frá 01.01.2018 – 31.08.2018.
- Vaskifólk í starvsbrøki 0,5
Arbeiðsstaður er á Heiminum á Grønanesi at byrja 01.01.2018.
VEKS Eystur (Sunda- og Eiðis Kommuna)
- Heilsurøktari ella heilsuhjálpari í starvsbrøki 0,7
Arbeiðsstaður er Korndalsbýlið á Eiði, at byrja 01.02.2018. Arbeitt verður í skiftandi vaktum og annað hvørt vikuskifti.
- Sjúkrarøktafrøðingur, heilsurøktari ella heilsuhjálpari í starvsbrøki 0,7
Arbeiðsstaður er Røktarheimi á Mørkini í Streymnesi at byrja skjótast gjørligt. Arbeitt verður í skiftandi vaktum og annað hvørt vikuskifti.
- Heilsuhjálpara ella heimahjálp í starvsbrøki 0,5
Arbeiðsstaður er VEKS Eystur at byrja skjótast gjørligt.
Førleikar
Vit sóknast eftir fólki sum m.a. hava:
- Viðkomandi útbúgving
- Jaligan hugburð til virksemið og sosiala umhvørvið í síni heild, í tøttum samstarvi við leiðarar, fakbólkar, starvsfólkahóp og einstaka borgaran.
- Telduførleika á brúkarastøði.
- Koyrikort til persónbil.
Vit kunnu bjóða
- Fjølbroytt størv
- Jaligt og vinarligt arbeiðsumhvørvi
- Skipaða innleiðslu
Setanar- og lønarviðurskifti
Setanarstaðið er Heimatænastan í VEKS, við útgangsstøði frá støðunum, sum nevnd eru omanfyri.
Størvini verða sett sambært sáttmála hjá avvarðandi fakfelag.
Umsókir
Skrivlig umsókn við avritum av prógvum, lívsrensli (CV), viðmælum v.m. skal sendast til veks@veks.fo ella til adressuna: Heimastænastan í VEKS, Bakkavegur 59, 350 Vestmnanna.
Freist
Umsóknir skulu vera okkum í hendi í seinasta lagi týsdagin 12. desembur 2017.
Nærri upplýsingar um størvini fáast við at venda sær til:
Miu Pedersen, leiðara fyri VEKS Vestur, á telefon 793231.
Poulu Reinert-Petersen, leiðara fyri VEKS Eystur, á telefon 793251.
Upplýsingar um VEKS og virksemi okkara, er á heimasíðuni www.veks.fo.


text:
Hava Føroyar nakra leiðslu?
Tey sum vónaðu og væntaðu, at nú fór at valda politiskur friður, tí fiskivinnunýskipanin varð endaliga samtykt, fóru skeiv. Á føroyska arbeiðsmarknaðinum valdar eitt kaos, sum valla hevur sæð sín líka síðani kreppuna í 1990’unum. Og samgongan er enn einaferð komin í minniluta.
Í dag boðaðu 21 fakfeløg frá, at tey fara at leggja samfelagið hálv-lamið mánadagin. Orsøkin er, at í dag hevur Føroya Pedagogfelag verið í verkfalli í ein mánað, og tað er heilt greitt, at tað er hjá Pedagogfelagnum, at samhugin liggur. Sjálvt forkvinnan í Kommunala Arbeiðsgevarafelagnum peikaði í gjár eftir landsstýriskvinnuni í Fíggjarmálum, ið tykist vera alsamt meira einsamøll.
Ein dýr samgonga
Í november var eitt annað verkfall. Tá var fiskivinnunýskipanin enn ikki samtykt, og ivi valdaði um tær seinastu atkvøðurnar á tingi. Kanska sum úrslit av hesum gav fíggjarmálaráðharrin Felagnum føroyskum Sjúkrarøktarfrøðingum eina klekkiliga lønarhækking. Verkfallið varð avblást, og samgongan var aftur so nøkulunda intakt. Men tað var dýrt keypt, tí sjúkrarøktarfrøðingunum á baki koma 26 onnur fakfeløg, ið nú krevja tað sama ella meira.
Í øðrum málum hava vit sæð, at samgonguleiðararnir hava hjartamál, sum meiriluti ikki er fyri. Tí hevur verið neyðugt at smurt tingfólk uttanfyri samgonguna til at taka undir við teimum. Soleiðis fekk Sonja Jógvansdóttir eitt av sínum málum ígjøgnum afturfyri at taka undir við fiskivinnunýskipanini. Tað kostar Landskassanum 20 milliónir í mistum inntøkum. Jógvan Skorheim og Nýtt Sjálvstýri settu somuleiðis treytir, ið kosta aðrar 20 milliónir, fyri at taka undir við pensiónsnýskipanini. Og frá í dag av fer Kristin Michelsen eisini at kunna seta líknandi krøv, tí í dag boðaði hann frá, at hann ikki longur var partur av samgonguni.
Ongi útlit fyri batum
Hóast Pedagogfelagið og Fíggjarmálaráðið koma ásamt um vikuskiftið, so er bólturin harvið bara sparkaður út til horna. 26 onnur fakfeløg standa í bíðirøð, og okkurt teirra hevur longu boðað frá, at tað fer at krevja tað sama sum sjúkrarøktarfrøðingarnir. Bert 2 fakfeløg eru “avgreidd”, og tey eru Starvsmannafelagið og Felagið føroyskir Sjúkrarøktarfrøðingar.
Politiskt bendir alt á, at samgongan verður noydd at keypa seg til stuðul frá Kristini Michelsen til eftirverandi stórmálini pensiónsnýskipan og stjórnarskipan, og tað kann eisini gerast dýrt.
Samanumtikið má sigast, at ruðuleiki valdar í Føroyum. Stór mótmælistiltøk eru á Vaglinum, arbeiðssteðgur er lýstur mánadagin, og minnilutasamgongan er blivin uppaftur minni. Hesir trupulleikarnir kunnu gamaní loysast, men tað verður dýrt.


text:
Orð: Ida Lilliard Reed
Lag: George Coles Stebbins
Týtt: Jákup Olsen
1. Um Harrin teg kallaði nú í dag,
áh, vinur, at møta sær,
um eyga títt nú hevði endan sæð,
hvat dámdi tað møti tær?
Niðurlag: Áh, hvør er tín framtíð,
um Harrin teg kallar í dag?
Sig, ert tú til reiðar,
ja, vinur mín, sig, ert tú tað?
2. Um Harrin teg kallaði nú í dag,
hvat hevði tú svarað tá?
Sig, kundi tú glaður hans ásjón sæð,
um nú tú fórt foldum frá?
3. Um Jesus kom aftur og tók við skund
tey frelstu har heim í frið,
sig, komst tú við teimum tá har á fund,
og vart tú tá tikin við?
4. Ver ansin, ver ansin, til reiðar ver,
tí lívið fer skjótt sín veg!
Og um tú ei frelsuni fagnar her,
skal dómurin finna teg.


text:
Teitur og Jonas á U21
Jan Smedemark | 26/08/15
Landsliðið fyri U21 leikarar er í dag úttikið. Tveir av okkara leikarum umboða felagið á U-21 landsliðnum. Hesir eru Teitur Olsen og Jonas Gejel Hansen. Eisini er fyrrverandi TB leikarin Poul Ingason úttikin.
Niðanfyri sæst tíðindaskriv frá FSF í samband við úttøkuna. Dysturin sum skal leikast er móti Finnlandi á útivølli.
Týsdagin 8. september skal føroyska U21-landsliðið í eldin aftur, tá finnar taka ímóti á ISS Stadion í Vantaa í Finnlandi.
Talan er um næsta dystin í undankappingini til EM 2017, sum um tvey ár verður í Póllandi.
Í hesum sambandi hava venjararnir, Bill McLeod Jacobsen og Eli Hentze úttikið hesar 18 spælararnar:
Elias Rasmussen, Víkingur
Leivur Joensen, ÍF
Benjamin Heinesen, B36
Teitur J. Olsen, TB
Poul N. Mikkelsen, ÍF
Jónas Gejel Hansen, TB
Jóannes Bjartalíð, KÍ
Betuel Hansen, Silkeborg IF (DEN)
Poul Ingason, HB
Hákun Edmundsson, NSÍ
Meinhard Olsen, Vendsyssel (DEN)
Niklas Thomsen, AB
Bartal Wardum, HB
Haraldur Højgaard, NSÍ
Gunnar Vatnhamar, Víkingur
Karstin Højgaard, AB
Gestur B. Dam, B36
Tórur Justesen, KÍ
U21-landsdysturin ímillum Finnland og Føroyar verður floytaður í gongd klokkan 16:30, føroyska tíð.
Fyrsti dystur í undankappingini til EM 2017 var fyrr í ár spældur á Svangaskarði, har Aserbadjan vann 1-0.


text:
Orð: Valdimar Briem
Týtt: Petur Jacob Sigvardsen
Viðmerking: Týddur í 1994.
1. Nú árið er liðið í aldanna skeyt,
med alla tað burtur man fara,
nú farin er ein og hvør gleði og treyt,
alt samalt er runnið á ævinnar breyt,
men minnini víst skulu vara.
2. Og mangt er at minnast, og hvat er tað tá,
tú helst skalt í minninum goyma?
Nú alt er við flúgvandi ferð farið frá,
tað mesta er horvið í gloymskunnar á.
Guds miskunn tó eingin má gloyma.
3. Hon birtist á vári sum vermandi sól,
sum vøkstur á sumri í líðum,
í heystkulda svárum sum skjøldur og skjól,
sum skínandi himin og gleðilig jól
í vetrarins ískøldu ríðum.
4. Hon birtist og roynist sum signingarlind
á fagrasta hásummardegi,
hon birtist sum grøðing mót ógævu, synd,
hon birtist tó skærast sum frelsarans mynd,
ið lýsir á vallarans vegi.
5. Nú Gud havi lov fyri gleðiligt ár
og góðar og fruktsamar tíðir,
og Gud havi lov, tí at grødd eru sár,
og Gud havi lov, tí at døgg eru tár.
Alt broytist til signing umsíðir.
6. O, gev tú oss, Drottin, eitt gleðiligt ár
og góðar og signaðar tíðir,
gev himmalska døgg gjøgnum harmanna tár,
gev himmalskan frið fyri loysnarans sár
og æviga sælu umsíðir.


text:
Seinastu tvey árini hevur verið afturgongd í lønargjaldingunum fyrsta mánaðin í árinum. Í fjør minkaði tænastuvinnan nógv, men í høvuðsheitum er tað byggivinnan sum er orsøkin til afturgongdina.
Í januar vóru útgoldnar 496 mió. kr. í lønum sum er 7 mió. kr. minni enn í fjør. Tað er í ídnaðinum at afturgongdin er. Í fiskivinnuni er minkingin góð 4% og í byggivinnuni er yvir 13% minni útgoldið.
Framvegis meira útgoldið til kvinnurnar
Verða lønargjaldingarnar í januar býttar eftir kyni, sæst at mannfólkini triðja árið á rað hava fingið minni útgoldið í januar. Hinvegin hava kvinnurnar framgongd øll árini. Síðan 2007 hava mannfólkini fingið 8,5% minni útgoldið í lønum, meðan kvinnurnar hinvegin hava fingið 8,5% meira.
Orsøkin til at gongdin er soleiðis, er at mannfólkini eru í meiriluta í ídnaðinum, meðan kvinnurnar í størri mun starvast í tænastuvinnunum.
Fleiri og nágreiniligari tøl eru at síggja í hagtalsgrunninum


text:
Glasir - 11 listafólk sloppin gjøgnum fyrsta nálareygað/
Í tíðindaskrivi frá Glasi verður greitt frá, at heili 40 listafólk hava sent inn uppskot um listprýðing av nýggja skúladeplinum, Glasir. Nevndin, ið er sett at skipa fyri listprýðing, er sera væl nøgd við innkomnu uppskotini. “Vit eru ovfarin av, at so nógv listafólk hava víst áhuga fyri uppgávuni, og vit eru sera fegin um at hava fingið so nógv góð uppskot at velja ímillum, “ sigur Bogi Bech Jensen, rektari á Glasi og formaður í listprýðisnevndini. Listprýðisnevndin hevur mett um innkomnu uppskotini og hevur valt tey listafólk út, ið fáa høvi at gera eitt gjøllari uppskot til listprýðing.
Úrslitið er, at 11 av teim 40 listafólkunum eru boðin at koma við nágreiniligum uppskoti til, hvussu tey vilja listprýða ávís støð í bygninginum. Listafólkini fáa freist til 31. oktober at koma við skitsuuppskoti, og tá tekur listprýðisnevndin endaliga støðu til, hvørji listafólk fáa uppgávuna at listprýða Glasir. Listprýðingin skal vera liðug, tá bygningurin verður tikin í nýtslu, eftir ætlan í august 2017.
Sum skilst fáa tey 11 listafólkini, sum eru við eftir fyrstu rundu, eina upphædd uppá 25.000 krónur fyri ómakin. Tað er sera klæðiligt, at ein almennur stovnur á henda hátt sýnir virðing fyri listafólkaarbeiðinum. Tá avdúkað verður at enda hvørji útvaldu listafólkini eru, fáa vit kanska eina hóming av hvørt listin í Føroya størsta skúlastovni er vald sambært einari protektionistiskari, tjóðskaparligari linju, ella um mann hevur valt eftir dygd við plássi fyri altjóða list. Livst so spyrst!
Limirnir í listprýðisnevndini eru:
- Umboð fyri Glasir: Bogi Bech Jensen, rektari, formaður í listprýðisnevndini
- Umboð fyri bygningseigara, Mentamálaráðið: ArmgarðWeihe, fulltrúi
- Umboð fyri arkitektin, BIG: Finn Nørkjær, arkitektur
- Umboð fyri byggiharran, Landsverk: Bárður í Baianstovu, arkitektur
- Umboð fyri listafólkini: Hansina Iversen, listafólk
- Umboð fyri listfrøðina: Solveig Hanusardóttir Olsen, listfrøðingur


text:
Nær er verkbann og nær er verkfall
13-12-2017
Tá arbeiðsgevarar senda arbeiðsfólk til hús vegna sáttmálaloysi, er tað verkbann, sigur Jógvan Amonson, fyrrverandi semingsmaður
Í gjár fóru umleið 160 leiðarar, varaleiðarar og samskiparar á sáttmálaøkinum hjá Pedagogfelagnum, bæði hjá landi og kommunum, í verkfall, og síðan hevur Kommunala Arbeiðsgevarafelagið boðað frá, at avgerð er tikin um, at steingja allar barnagarðar, vøggustovur og frítíðarskúlar í morgin, hósdagin, altso eitt verkbann.
Jógvan Amonson, fyrrverandi semingsmaður er í útvarpsstovuni og greinar munin á verkfalli og verkbanni og lønartrupulleikunum í hesi støðu.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
01. Nov 2006
Haruhagarnir seldir
Haruhagarnir í Vestmanna vórðu, sum vanligt, seldir seinasta sunnudag fyri 1. november í hesum førinum sunnudagin 29. oktober. Tað, sum ikki var vanligt í hesum førinum, var, at haruhagarnir ikki vórðu seldir á Rógvugarði, men á Byrgisvegi hjá Eydnu á Rógvi Simonsen,
01. Nov 2006
Sparkivøllurin
Sparkivøllurin í Flatabø, sum longu í eina tíð hevur verið brúktur av børnum og ungum, er nú góðkendur av Fótbóltssambandi Føroya. Vøllurin er gjørdur í samráð við Fótbóltssambandi, og verður stuðlaður av UEFA - evropeiska fótbóltssambandinum. Umboð fyri fótbóltssambandið var og sýnaði vøllin herfyri, og
30. Okt 2006
Aftur neyðugt við klorreinsing!
Vatnroyndin, sum tikin varð 17. oktober (úrslitið sæst aðra staðni á síðuni), vísti tíverri, at tað framvegis eru bakteriur í vatninum, men í mun til vatnroyndina seinast, tá vit fingu hetta at vita tveir dagar eftir tøkuna, so fingu vit hesa ferð ikki boð frá
05. Okt 2006
Vatntøkan 26. september!
Vestmanna Kommuna hevur avtalu við Heilsufrøðiligu Starvsstovuna um kanning av vatni. Hesar kanningar verða gjørdar einaferð um mánaðin. Kanningarnar av vatntøkuni 26. september (síggjast aðra staðni á heimasíðuni) vístu tíverri, at bakteriur vóru í vatninum. Heilsufrøðiliga Starvsstovan boðaði frá
28. Sep 2006
Skipsvitjan
Vaktarskipið Agdlek kemur á Vestmanna seinnapartin fríggjadagin 29. september, og í samband við vitjanina hevur almenningurin atgongd umborð leygardagin 30. september frá kl. 13.00 til 14.00. Brot úr tíðindaskrivi: Åbent skib Agdlek kommer til Vestmanna i weekenden med ankomst fredag eftermiddag
25. Sep 2006
Rekkverk og autoverja
Herfyri hava tveir spurningar um rekkverk og autoverju verið á heimasíðuni hjá kommununi - ein um rekkverk á Heygum frá sethúsunum hjá Frank Joensen inn til sethúsini hjá Gert Johannesen og ein um autoverju fram við Gerðisgøtu. Í báðum førum eru spurningarnir settir áfram til
14. Sep 2006
Útgrrevsturin Úti á Toft
Nógvur áhugi hevur verið frá bygdafólkunum um henda útgrevstur, og ofta hava nógv fólk staðið rundan um leivdirnar, har tey hava spurt frøðingarnar um, hvat tey finna og hava funnið! Í stuttum kann sigast, at týðuligar leivdir eru av veggjum við steinseting rundanum. Av lutum hava
14. Sep 2006
Asfaltering
Umsíðir eru asfaltmaskinurnar komnar til bygdina. Fyrst verða kommunalu økini asfalterað. Hetta verður mett at taka einar tvær vikur, so byrjað verður helst ikki at asfaltera privatu økini fyrr enn í fyrsta lagi í viku 39 (25. til 30. sept.)
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eyðvør Petersen helt nýggjársrøðuna í Sørvági
mentan01-01-2018 - 21:42 - Jóanis Nielsen
Góðu sørvingar, góðu gestir – góðu áhoyrarar.
Tað er mær ein heiður at standa her í kvøld.
Eg eri tilflytari. Flutti til bygdina fyri 18 ½ árum síðan. Tá eg flutti vestur átti eg tveir deiligar dreingir, sum skjótt fullu sera væl til, og síðan hava vit fingið 3 børn afturat. Sjómanskona við 5 børnum; tað hevur ikki altíð verið lætt, men við góðari hjálp frá verforeldrunum, sum eg altíð havi sett stóran prís uppá, so gekk tað eisini.
Tá eg flutti úr lítlu bygdini Haldórsvík og vestur til Sørvágs, setti eg búgv í einum framúr góðum grannalagi og havi síðani fingið fantastisk vinfólk, sum hava havt alstóran týdning fyri, at eg trívist so væl, og nú sigi NEI, eg veit ikki, uttan at hugsa um tað.
Vit syngja í Sørvágssanginum Sørvágur tú vakri staður og kunnu vit ikki annað enn siga, at her er vakurt at vera. Eg haldi, at eg kann siga, at her grør um gangandi fót. Her er arbeiði til nærum allar hendur.
Vit hava ein moderniseraðan skúla, til gleði fyri børnini og tey vaksnu. Nýggja tannlæknastovu og tilhaldið sum eisini er á skúlanum. Um ikki so nógv ár, fái eg sjálv gleði av hesum.
Ikki at snakka um góða barnagarðin og frítíðarskúlan vit hava her í bygdini.
Síðan eg kom vestur havi eg sett stóran prís uppá alt barna,- og ungdómsarbeiði sum verður gjørt í Sørvági. Missiónshúsið ger eitt megnar arbeiði og eru nógvar eldsálir har, sum vit øll í bygdini eiga at seta stóran prís uppá.
Vit hava nógv: skótar, boðaskjótarar, hornorkestur, góð og kend orkestur, nógvar góðar tónleikarar og sangarar – og nú eisini Nykin, og tiltakið Jól við Vatnið. Vit hava eitt deiligt spælispláss á Stakka, í hjartanum á bygdini, og í januar fáa vit ungdómshús. Og ikki at gloyma, verðsins besta kavagravara.
Eg veit at øll ikki íðka ítrótt, men her SKAL vera pláss fyri øllum. Vit áttu at staðið saman um alt her í bygdini. Eg haldi, at vit skulu verða takksom fyri alt vit hava her.
Sørvágs kommuna fevnir eisini um bygdirnar: Bøur, Gásadalur og Mykines. Í hesum trimum bygdunum eru sanniliga eisini eldsálir. Tiltakið Jól í Bø, sum á hvørjum ári hevur fleiri vitjandi, og har bygdafólkið stendur saman og bjóðar øllum føroyingum til eitt ókeypis tiltak upp undir jól. Múlafossur, sum nú hevur sett Gásadal á heimskortið og Mykines sum á hvørjum árið fær túsundatals ferðafólk flutt trygt vestur við Jósupi.
Mítt hjartamál er fótbóltur, flogbóltur og countryfestivalurin her í Sørvági. Hetta hevur fylt nógv í okkara heimi.
07Vestur er ein sonn sólskinssøga. Felagið veksur fyri hvørt ár. Hagtølini hjá FSF vísa, at 07Vestur hevur flest íðkandi børn í mun til íbúgvaratalið. Hesum kunnu vit vera stolt av.
07Vestur raðfestir, at tað skal vera rúm fyri øllum børnum; at tey skulu kenna seg sum ein part av felagsskapinum, og tí deila tey ikki børn upp í A, B og C, men tey blanda børnini og seta fokus á spæligleðina og at tað er brúk fyri øllum.
Umstøðurnar hjá felagnum eru í topp. Vit hava fingið nýtt felagshús sum vit kunnu hava tiltøk í.
Ungdómsarbeiðið byrjar at geva frukt á fyrsta liðnum, men tað er bara ein byrjan. Felagið hevur havt eitt turbulent ár, men tá ið á stendur, standa tær lokalu kreftirnar saman um felagið. Vit eru øll spent til komandi kappingarár, tá tað aftur verður sunnudagsfótbóltur á Dungasandi. Hetta verður fyrstu ferð, at felagið spælir tvey ár á rað í fremstu deildini. Hetta eru vit øll glað fyri.
Sørvágur er flogbóltsbygdin fram um allar. SÍ hevur heili 25 lið í kappingini í vetur.
Eg seti stóran prís uppá øll hesi børnini og ungu, sum hvørja viku brúka nógvar tímar til venjing, dystir og kappingar. Tit hava eitt pláss í mínum hjarta.
Neyvan nakað felag hevur nakrantíð vunnið so nógv FM-heiti og steypafinalur í einum kappingarári, sum SÍ kláraði í vár.
Vit kunnu sanniliga verða stolt í Sørvági. Umframt at SÍ eigur bulin á flestu ungdómslandsliðum, so eiga vit ársins áleypara, ársins verjuleikara, ársins stjørnuskot og ársins dómara.
Hetta ber bert til við framúr ungdómsarbeiði. Men vit munnu verða samd um, at umstøðurnar eru ikki tær bestu. Høllin, sum SÍ leikar í, er alt annað enn nøktandi. Her burdu bygdafólkini og kommunan tikið saman hendur og bygt nýggja høll.
Onkur tosar um at útbyggja tað gomlu. Mær vitandi, er tað bara Halleluja Sofus, sum klárar at gera ein gamlan bil flottan, men eisini hjá honum, er bilurin framvegis gamal og ótíðarhóskandi.
Ein og hvør bygd hevur brúk fyri einum hjarta. Hjarta í Sørvági er á Dungasandi. Herfrá andar øll bygdin í ítrótti, tónleiki og samanhaldi. Mín dreymur er beint her. At bygt eina ítróttarhøll yvir ánni í forleingilsi av 07-vesturhúsinum. Vit høvdu fingið høll, áskoðaraskýlið og parkeringsøkið. 3 flugur við eitt smekk.
Countryfestivalin eiga vit, og eiga allir sørvingar at standa saman um hann. Mín vón er, at so nógv sum møguligt fara at hjálpa til, so at vit kunnu vísa Føroyalandi, at hetta eru vit errin av. Sørvingar eru gestablíðir, og seta Sørvág, enn einaferð, á Føroyakortið. Og í ár verður eingin minni enn Carlin Carter á Dungasandi. Jihaa......
Tað er altíð onkur sum situr við sorg og sakni í árinum sum júst er farið. Við tykkum havi eg djúpa samkenslu og má Harrin styrkja tykkum í komandi døgum.
Eisini øll tit, ið eru rakt av sjúku, og tit sum sita einsamøll í bygdini sendi eg somuleiðis eina nýggjárheilsan.
Vit eru ábyrgdarar av okkara egna lívið, og eru vit øll gull verd. Vit eru noydd at stuðla og hjálpa øllum eldsálunum í bygdini, ella drukna tær og so hava vit ongar eftir. Tí mugu vit øll standa saman. Øll kunnu hjálpa uppá sín máta. Vit mugu lyfta í felag.
Fari at enda við niðurlagnum í sanginum Føroyar eru heimsins besta stað hjá 6. flokki í Sørvágs skúla.
Og vit kunnu velja hvønn dag
At vera takksom nøgd og glað
Fyri alt vit eiga
Og fyri hendan stað
Ja vit kunnu velja hvønn dag
At síggja tað vakra og njóta tað
Jú Føroyar eru heimsins besta stað
Við hesum orðum fari eg at ynskja tykkum øllum eitt gott nýggjár.
Takk fyri.


text:
Enn ein bachelorur frá Náttúruvísindadeildini
Týsdagin 14 desember legði Jógvan Fróði G. Hansen fram sína bachelor ritgerð á Náttúruvísindadeildini. Ritgerðin hevur heitið “Chaetopterus sp. (Polychaeta: Chaetopteridae) from the Faroe Islands, compared to species likely to inhabit the area”, og er ein djórafrøðilig lýsing av einum bustmaðkaslagi, sum livir við Føroyar.
Bustmaðkarnir liva í mórubotni, har teir byggja sær rør, sum teir liva í. Bustmaðkarnir liva av smáum bitlum, sum teir taka úr sjónum. Hetta verður gjørt á tann hátt, at maðkarnir spinna eitt slímnet inni í rørinum. Sjógvur verður so pumpaður gjøgnum rørið og slímnetið sílar bitlarnar úr sjónum, sum síðani verða etnir av bustmaðkinum.
Ivi um slagið
Innan vísindina er ivi um, hvat slag av bustmaðki talan er um: Er talan um eitt av teimum sløgunum, sum longu eru kendu, ella er her talan um eitt heilt nýtt slag av bustmaðkum, sum eru ókendir fyri vísindini. Við neyvum mátingum, myndum og tekningum hevur Jógvan Fróði lýst hetta dýrið og skrivað um tað. Í niðurstøðuni sigur Jógvan Fróði, at “....Hóast Chaetopterus sp. og Chaetopterus valencinii líkjast á fleiri økjum, so ber kortini ikki til at siga við vissu, um hetta er eitt og sama slagi”
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Leygardagin 24. februar letur listaframsýningin Lonely Hearts við Hansinu Iversen og Jóhan Martini Christiansen upp í Listahøllini á MEST skipasmiðjuni.
Kinna Poulsen heldur røðu í samband við ferniseringina. Hansina Iversen og Jóhan Martin Christiansen vísa verk, ið eru framleidd og taka útgangstøði í ráa framsýningarhølinum. Talan er um eina framsýning við skulpturum hjá Jóhan Martini og veggjarmálningum hjá Hansinu.
Við heitinum á framsýningini Lonely Hearts verður millum annað sipað til lættisoppakendan poptónleik, eyma kroppin, kærleika, einsemi, listafólkini sjálv o.s.v. - samanspælið millum alt hetta, tó ikki sum ein yvirornað linjurætt frásøga men ein røð av brotakendum parallelum evnum og eyðkennum.


text:
Skúlafótbóltur er bæði fyri fólkaskúlar og fyri miðnámsskúlar. Miðnámsskúlar spæla fulla vallarstødd í Marghøllini, tvs. 60 x 40 m., við 7 útileikarum og einum málverja.
Miðnámsskúlaflokkar spæla ímóti hvørjum øðrum í kappingin um at vinna Skúlafótbólt 2018/2019. Spælt verður innleiðandi í 1 dag í november 2018 (dato verður tøkt í næstum) og síðani verður stórur finaludagur fyrst í mai 2019.
Eins og við øðrum skúlum, so sleppa miðnámsskúlanæmingar suður av Havnini um morgunin, kl. 8.30 (tí spælt verður antin mánadag, ónsdag ella tórsdag), og norður til Havnar aftur um kvøldið kl. 18.30 ella 17.30 (tórsdag).
Til ber eisini hjá miðnámsskúlum at gera eina ferð burturúr hesum og liggja nátt í Suðuroynni.


text:
- Tíðindi, mentan og ítróttur
- Vit halda fram at tosa um tingini
Tak niður
Teir tríggir javnaðartinglimirnir Kristin Michelsen, Bjarni Hammer og Jónleif Johannesen, sum ikki uttan tillagingar vilja taka undir við fiskivinnunýskipanini, vóru ikki serliga tíðindafróðir eftir samgongufundin fyrrapartin.
Tað einasta, sum Kristin Michelsen segði, var, at vit fáa at vita, hvat støða hansara er, tá atkvøðugreiðsla verður í løgtinginum um fiskivinnunýskipanina.
Jónleif Johannesen vísti til formannin, og Bjarni Hammer segði, at fleiri samráðingar skulu til.
Uttanflokkatingkvinnan Sonja Jógvansdóttir var boðin við á samgongufund, men møtti ikki. Hon sigur við útvarpið, at hon er ein av teimum 17, sum hava skrivað undir at atkvøða fyri fiskivinnunýskipanini.
- Mín støða er óbroytt. Eg haldi mínar avtalur við samgonguna, um samgongan heldur sínar avtalur við meg, sigur Sonja Jógvansdóttir.
Sí eisini


text:
Orð: Lina Sandell
Lag: Svenskt lag úr 19. øld
Týtt: Jákup Dahl
1. Ongum er so trygt at fara
sum Guðs lítla barnaskara,
fugli ei í leyvi fjøldum,
stjørnu ei í himnatjøldum.
2. Harrin er á Sions fjøllum
vernd og skjøldur fólki øllum,
vil teim miskunnsamur vera
og á faðirørmum bera.
3. Eingin eydna, eingin vandi
slíta av skal barnabandið.
Hann sum vinur ber av øðrum,
veit um alt í øllum førum.
4. Hann øll hár á høvdi telur,
hann hvørt tár úr eyga fjelur,
okkum føðir, okkum klæðir,
gleðir, um so sorgin bagir.
5. Hvat hann tekur, hvat hann gevur,
faðirs hjartalag hann hevur,
og hans vilji er hin sami:
barnsins sanna gagn og frami.
6. Væl tær veri, lítla skara,
Jákups Guð teg væl skal varða;
honum, sum fekk megi alla,
fíggindar til jarðar falla.
7. Og tá her er farin dagur,
neyð er lokin, tagna klagur,
børn øll síni rødd hans kallar
heim til gleði ævir allar.


text:
Framløgan av úrslitunum vísti, at nøgdsemi við lokalu umstøðurnar sum heild er á einari leið. Tó er nøgdsemi við atgongd til keyp og leigu av øki til vinnuligt virksemi og við mannagongdir í sambandi við kommunalt útboð og innkeyp minni gott.
Fyritøkurnar vóru eisini í kanningini spurdar hvørji viðurskifti høvdu størstan týdning fyri fyritøkurnar. Kommunali hugburðurin til vinnulívið hevði størstan týdning, og síðani kom kommunalt innkeyp og útboð. Eisini grundleggjandi kommunalar tænastur og samferðslu- og samskiftiskervið varð raðfest ovarlaga.
Karl Birgir Isaksen greiddi frá um Klaksvíkar Vinnulívsráð, og um tey tiltøk, sum felagið fyriskipaði.
Endamálið við at stovna felagið var m.a. at samskipa mál av felags áhuga fyri fyritøkurnar í Klaksvík, og at vera fyritøkunum til hjálpar í málum sum høvdu við kommununa og landsmyndugleikarnar at gera. Felagið hevur øll árini havt sum mál, at arbeiði skal vera til øll, og at virkandi og skapandi fólk skulu trívast og mennast í Klaksvík. Størsta einstaka málið, sum vinnulívið hevur arbeitt við hevur verið fasta sambandið um Leirvíksfjørð.
Vinnulívsráðið hevur regluliga skipað fyri netverksfundum við tí endamáli at knýta vinnulívið á staðnum tættari saman. Felagið hevur eisini gjøgnum árini umboðað vinnulívið á fundum við
Klaksvíkar Kommunu um vinnulig viðurskifti, tó at fundirnir við kommununa ikki hava verið so regluligir.


text:
Í úvarpssendingini Radarin verður greitt frá um ta ávirkan, sum nýggi Eysturoyartunnil fer at fáa á ymisk viðurskifti í gerandisdegnum. Lurtið eftir sendingini, sum varir ein heilan tíma.
Uppgávur:
Nær verður tunnilin liðugur?
Hvørjar oyggjar í landinum eru bundnar saman, tá hesin tunnil er liðugur?
Hvør er longsti teinur, tú kanst koyra eftir vegi, tá Eysturoyartunnilin er liðugur?
Hvørjar avleiðingar kunnu koma uppá tal, tá tunnilin er liðugur, sambært teim luttakandi í sendingini?
Hvørjir aðrir undirsjóvartunalar hava fyrr verið gjørdir í Føroyum?
Er fleiri undirsjóvartunlar ætlaðir at gera í Føroyum?


text:
Leysikjaftur (ljósfiskaættin)
Malacosteus niger Ayres, 1848
Stødd: Leysikjaftur verður upp í 24 cm langur.
Dýpi: Hann er undan vatnskorpuni niður á 2500 m.
Litur: Hann er svartur og roðsluleysur.
Teinar: R 16-21; G 18-23; U 6.
Lýsing: Leysikjaftur hevur stóran kjaft, mestsum alt høvdið er kjaftur, og upplatin er høvdið púra avskeplað. Hann hevur stórar tenn, smá eygu fremst á gronini. Reytt ljósgagn er undir eygunum, og eitt ljóst grønligt aftur frá eygunum. Annars eru smá ljósgøgn um stóran part av fiskinum, men ikki á fjaðrunum. Aftast á sporlinum er ein ryggfjøður. Gotfjøðurin er líka stór sum ryggfjøðurin og situr beint undir henni. Búkfjaðrarnar eru beint aftan fyri miðjan fiskin, langar og smalar. Uggafjaðrarnar eru minni enn búkfjaðrarnar, eisini nakað langar og smalar. Hann hevur lítlan og sýldan stert. Hann hevur ikki finnu.
Eyðkenni: Ógvisligi kjafturin, spísku tenninar og reyðu ljósgøgnini við eyguni.
Týdningur: Hann hevur ikki vinnuligan týdning.
da: Smalkæbefisk, en: Stopligth loosejaw, fr: Drague à godet, ís: Kolbíldur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Ljósfiskar Stomiiformes
Í hesum hópinum eru 5 ættir, 53 slektir og 391 sløg:
Av teimum eru undir Føroyum skrásettar 3 ættir við 7 slektum og 8 sløgum:
Yvirhøvur smáir fiskar, ið hava ljósføri runt um á kroppi og høvdi. Summir hava finnu. Nakrir hava roðslu, aðrir ikki. Summar av fjaðrunum mangla á nøkrum sløgum. Onkrir hava fitifjøður undir sporlinum. Flestir eru dimmir á liti, og nakrir eru silvurblankir. Ljósfiskar eru bæði djúpt og ovarlaga í sjónum.


text:
Kiksaði beinanvegin
1. hálvleikur fungeraði slett ikki hjá B71. 2. hálvleikur var væl frægari, men høvdu ikki uppiborið meira enn onki á degnum.
Hettar kappingarárið hevur verið ógvuliga bylgjandi hjá besta mansliðnum hjá B71. Av og til sær tað út til at alt fer at ganga upp í eina hægri eind og løtu seinni so fungerar onki.
Málsetningurin hevur tó allatíðina verið varin; í høvuðsheitum skulu vit bert sleppa okkum undan niðurflyting. Alt annað hevði bara verið bonus.
Áðrenn vit byrjaðu uppá 2. hálvu vóru vónirnar eisini sum vera man høgar og góðar fyri at hettar skuldi eydnast, og vónirnar eru enn góðar, nú vit telja niður til endan av kappingarárinum.
Hinvegin eru vit tíverri gliðin longur út í vandasjógv enn man annars kundi ynskt sær og sum tað sær út nú, so kunnu vit meir ella minni avgera hvussu spennandi vit ætla at gera endaspurtin, nú vit í næstu viku fáa Giza Hoyvík á vitjan, ið er í fer við tí heilt stóru bjargingarroyndini.
Allastaðni og ongastaðni í 1. hálvleiki
1. hálvleikur var onki at skriva heim um fyri okkara viðkomandi. Víkingur hevði valt eina varna og rættan framferðarhátt og spældu bóltin varisliga aftur og fram og lokkaðu okkum upp at pressa, hvørt eisini var okkara lagda ætlan fyri dagin. Trýstið hjá okkum eydnaðist tíverri somikið illa at gøtu/leirvíksmenn vóru konstant leysir ímóti okkara málið og uttan at fara og analysera hvørt einasta mál í hesum hálvleiki, so kunnu vit staðfesta at tey vóru 4 í talið og at Víkingur átti allan hálvleikin sum hann var.
Eyðsýndir batar í 2. hálvleiki
Í 2. hálvleiki vóru útskiftingar gjørdar og menn mundu hava fingið boð um at fara meiri eftir bóltinum enn teir høvdu gjørt í 1. hálvleiki, har okkara vóru alt ov smædnir. Sverri Dalsgaard kom inn á miðjuna og gjørdi reiðiligan mun, við sínum sterka fightara vilja, saman við hinum á liðnum, ið nú tyktust hava fingið betri mót uppá tað heila.
Trýstið endar eisini við at Tijani verður spældur fríur ímóti málinum og hóast hann hevur verið í einum málturkið í seinastuni, so er hann svikaleysur frammanfyri málinum og smoyggir bóltin framvið einum annars væl leikandi Víkinga málverja. Løtu seinni verður Tijani so feldur og dómarin metir tað hava verið innanfyri 16meturin. Hóast hann bleiv tíðiliga feldur, so var tað ringt at siga um hann í grundini var innanfyri ella uttanfyri, men metingin var at hann var innanfyri og so var brotsspark til B71. Símin verður settur at skjóta og velur at skjóta í høgru síðu. Málverjin hevur tó lúrt hann og parerar bóltin. Onki mál og B71 jakstrar enn dystin við lítlari tíð eftir.
Stutt fyri leiklok er tað Clayton Soares, ið kemur í vandastøðu frammanfyri Víkinga málinum og hann er somuleiðis tryggur og minkar um munin til 4-2. Høvdu vit havt skorað uppá brotssparkið, so var møguliga meiri spenningur um møguleikan fyri javnleiki, men ístaðin gerast frustratiónirnar meiri eyðsýndar og fríspørkini títtari. Frantzly Zephirin og Magnus Heinason hjá Víkingi endað eisini í skítbýttum hornatøkum í yvirtíðini og dómarin verður tí noyddur at reka báðar av vøllinum og dysturin, ið annars var spennandi og góður (um man væl at merkja sær burtur frá úrslitinum sjálvum), endar í rokið og keðiligum stemningi.
Undan dystinum var mett at tað mundi fara at vera trupult at fáa líkinda úrslit ímóti Víkingi á hesum sinni; eftir sat man tó við kensluni at vit kundu havt fingið okkurt burturúr um vit vóru til reiðar beinanvegin. Ístaðin gjørdu vit uppgávuna ómøguliga beinanvegin. Júst sum kvinnurnar upplivdu tað í farnu viku ímóti 07 Vesturi.
Týdningarmikil dystur leygardagin
Vit leggja nú hendan dystin og úrslitið frá okkum og síggja fram til eitt ógvuliga týdningarmikið vikuskiftið har eitt gott úrslit er krav, um vit væl at merkja vilja kenna okkum tryggari at spæla 1. deildarfótbólt í 2019 aftur.
Sum sagt, kemur Giza Hoyvík á vitjan, og hesir fara at geva okkara skarpan gang, tað er víst.
Vit sita sjálvir við teimum góðu kortunum og tað er upp til okkum at vísa rættan hugburð og fáa úrslitið til høldar.
Drívið á B71!


text:
Magnus Gunnarsson 04.04.2017 (08:30)
Ársins brúkti bilur í Danmark 2017
Ford C-Max er kosin ársins brúkti bilur í Danmark 2017.
Ford C-Max hevur verið gjørdur síðan 2003. Nýtt modell kom í 2010, og bilurin er síðan dagførdur við nýggjastu tøknini hjá Ford.
Sambært eini óheftari dómsnevnd er Ford C-Max eitt interessant brúktbilakeyp. Tíggju út av seytjan limum í dómsnevndini valdu Ford C-Max sum nummar eitt. Serliga eru tað árgangirnir millum 2010 og 2014, sum eru teir bestu brúktu bilarnir.
Í grundgevingunum verður m.a. sagt at bilurin er praktiskur og væl innrættaður við góðum plássi til alla familjuna. C-Max var annars kosin ársins bilur í Danmark í 2011.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Uppgávan var at gera eitt veggjaskelti til listasavnið á Sandi. Bumm, bumm, bumm…
Júmen, gamaní. So gera vit tað.
Listasavnið á Sandi, ið er ein byggilistarlig perla í fyrndargomlu bygdini, er karmur um nøkur av landsins listarligu stórverkum. Her fjalur seg ein nær um ósæddur bulur í føroyskari list og higartil hevur bulurin livað sína tilveru undir radarinum. Eitt paradoks, tá talan júst er um útrykk, ið eru ætlaði at verða sædd.
Stødd, snið, atlit til veður og vind, og so er bara sniðgávan eftir. Vit samdust um at skeltið skuldi vísa tað, ið húsið er fult av – list. Á eggini til estetiska spottan, tóku vit okkum saman við savnsvørinum tað listarliga frælsi at velja eitt verk innan av savninum.
Og tað er ikki bara okkurt hissini. Kvinnumynd frá 1961, eftir ongum minni enn Ingálvi av Reyni – Bumm.
Næstu ferð, ið tú vitjar sandsbygd og ávegis til handils, fært eitt parallelt tankastroyggj av, at júst her, í einari av Føroya eldstu niðursetubygdum, hava fólk virkað, livað og matgjørt í úti við tvey túsund ár, so tak tær stundir til eitt dism av andaligari føði. Tað angrar tú ikki.
Skuldi tað ósannlíka hent, at tú angrar, kanst tú ugga teg við, at angur er ein kensla, ið stavar frá onkrum, ið tú av heilum hjartað fór inn í, men sum tú aftaná metir varð betur ógjørt. Tað er í sær sjálvum ein sansaligt víðkandi lívsroynd. Ein skapandi tilgongd, ið førkar teg eitt lítið fet nærri nirvana.
Vælkomin á listasavnið 😉


text:
Helgi vann Giant Kring Føroyar
ítróttur22-07-2018 - 23:40 - Jóanis Albert Nielsen
Í dag var 5. teinur av Giant Kring Føroyar kappingini súkklaður í Streymoynni, súkklað var úr Havn til Saksurnar og aftur. Vinnarin av kappingini í dag gjørdist Dávur Magnussen við tíðini 2 tímar og 40 minuttir 41 sekund um teir gott 100 km. Nummar tvey gjørdist Helgi W. Olsen sum kom á mál 23 sekund aftaná Dáva.
Helgi W. Olsen hevur súkklað best yvir allar fimm teinarnar, og gjørdist vinnarin av ársins kring Føroyar kapping.
KvinnurKvinnur samlað
Motión
Motión samlað
Opin
Opin samlað


text:
Orð: Ókendur
Lag: Gamalt føroyskt sálmalag
Týtt úr donskum: Zacharias Brimnes
Viðmerking: Danskur miðaldarsálmur
1. Hin heilaga krossin frelsarin bar,
hans sár, hans pína so blóðig var,
og deyðan harða hann vildi líða,
sum einans okkum frá synd kann fría.
2. Og moyggin Maria, eisini hon,
sum føddi í heim Guðs einborna son,
varð einans sæl eftir Harrans ráði,
for Jesu skuld av Guðs ríku náði.
3. Guðs heilagi andi, uggari vár,
tú føri várt fólk, tú grøði vár sár!
Og leið tú okkum á Harrans vegi,
úr syndini burt inn til tína gleði!
4. Alvaldandi Guð, tær prísum vær øll,
sum sendi oss sonin úr himnahøll,
tú stjórni og ráði oss, hvar vit eru,
til tín vit leita, – tær amen veri!


text:
1934
1934 (MCMXXXIV) var eitt ár, ið byrjaði á einum mánadegi eftir tí gregorianska kalendaranum. Árið er 1934inda ár eftir okkara tíðarrokning og eftir krist, 934inda árið í øðrum ártúsundi, 34inda árið í 20. øld, og fimta árið í 1930-árunum.
Innihaldsyvirlit
Hendingar[rætta | rætta wikitekst]
- 1. januar - International Telecommunication Union verður stovnað.
- 20. januar - Japanska Fuji Photo Film, seinni Fujifilm, verður stovnað í Tokyo.
- 28. mai - Fyrstu yvirlivandi fimmlingarnir verða føddir í Ontario, Kanada.
- 12. juni - Politiskir flokkar verða bannaðir í Bulgaria.
- 14. juni - Adolf Hitler og Benito Mussolini hittast fyri fyrstu ferð.
- 2. august - Adolf Hitler verður statsleiðari í Týsklandi eftir at forsetin Paul von Hindenburg doyr.
- 19. august - Ein fólkaatkvøða vísir, at 90% av týsku tjóðini samtykkir at Adolf Hitler verður statsleiðari.
- 19. september - Sovjetsamveldið fer uppí Sameindu Tjóðirnar.
- 21. september - Tropisk ódn í Japan hevur við sær, at 3.036 lata lív, og tempul, bygningar og skúlar oyðileggjast í Osaka.
- 28. september - Afganistan fer uppí Sameindu Tjóðirnar.
- 2. oktober - Ódnir í Kyoto og Osaka í Japan hava við sær, at 1.660 lata lív, 5.400 verða meiðslað, og nógvur rísvøkstur verður oyðilagdur.
- 27. desember - Persia skiftir navn til Iran.
Ókendar dagsetningar[rætta | rætta wikitekst]
- Tíðindablaðið Arbeiðið verður útgivið fyrstu ferð.
- Abidjan verður høvuðstaður á Fílabeinsstrondini.
- Amerikanski sjóherurin fer úr Haiti.
- Avstralska landamarkstrætan (Australian frontier wars) endar eftir at hava vart í 143 ár.
Ítróttur[rætta | rætta wikitekst]
Fótbóltur[rætta | rætta wikitekst]
- 27. mai - 10. juni - Heimsmeistaraskapið í fótbólti verður hildið í Italia. Italia verður heimsmeistari, Kjekkoslovakia verður silvurvinnari, og Týskland verður bronsuvinnari.
Føðingar[rætta | rætta wikitekst]
- 3. mai - Frankie Valli, amerikanskur tónleikari.
- 1. juni - Pat Boone, amerikanskur sangari og sjónleikari.
- 28. juni - Ivan Johannesen, reiðari og politikari fyri Sambandsflokkin (d. 2012)
- 1. juli - Sidney Pollack, amerikanskur filmsleikstjóri (Tootsie) (d. 2008)
- 11. juli - Giorgio Armani, italskur klædnasniðgevi
- 28. september - Brigitte Bardot, franskur sjónleikari
- 12. november - Charles Manson, amerikanskur kult-leiðari
- 9. desember - Dame Judi Dench, enskur sjónleikari
- 28. desember - Dame Maggie Smith, enskur sjónleikari
Andlát[rætta | rætta wikitekst]
- 4. juli - Marie Curie, pólskt náttúruvísindafólk, og Nobels vinnari (f. 1867)
- 2. august - Paul von Hindenburg, týskur forseti (f. 1847)


text:
Pæturskirkjan
Péturskirkjan (latín: Basilica Sancti Petri) er dómkirkja pávans í Vatikanríkinum í Róm. Pæturskirkjan er heimsins størsta kirkja. Hon hevur skap sum krossur og er 212 metrar long og 133 metrar høg. Hválvið á Pæturskirkju er stívliga 120 m uppi yvir kirkjugólvinum. Hon varð vígd í 1626. Í 150 ár stóð vakra Pæturskirkjan í gerð. 10 ymsir byggilistafrøðingar vóru uppií, áðrenn liðugt var. Bramante var fyrstur, Michelangelo teknaði tað stórfingna hválvið, og byggilistamaðurin og myndahøggarin Bernini myndaði kirkjuna innan og stásiliga torgið uttanfyri. Í Pæturskirkju eru vøkur listverk m.a. marmarastandmyndir og brotamyndir á vegginum.


text:
Haldi ikki, at eg nakrantíð áður eitt leygarkvøld um átta/níggju tíðina havi upplivað slíka kvirru uttan fyri hjá okkum. Grannarnir eru á summarfestivali í Klaksvík ella uttanlands í summarfrí. Vanliga er sannur ruðuleiki á parkeringsplássinum við Tinghúsvegin, tí tað vanta parkeringspláss til allar bilarnar, har fólk antin arbeiða í SMS ella í fyritøkum á Tinghúsvegnum. Í kvøld er heldur eingin bíðurøð í Drive inn í SMS, og bert nakrar fáar bilar sært tú koyra í R.C.Effersøesgøtu. Og niðri í Vágsbotni síggjast bara nøkur ferðafólk vála í gøtunum.
Ikki so løgið, tí tey hundraðtals fólkini, sum búgva uttanfyri Havnin og arbeiða í Havn, eru ikki býnum, og so eru hundraðtals ella rættari sagt túsundtals fólk á festivali í Klaksvík. Síggi bara ein bil á parkeringsplássinum. Stendur tú á sama stað mánadagin á middegi, so er aftur kapping um parkeringsplássini, og ógvuliga óheppið, at fólk enn kunnu taka pening úr sjálvtøkuni, sum stendur so nær horninum. Tað var Føroya Sparikassi, sum setti upp hesa sjálvtøku, men síðani tá hevur Føroya Sparikassi skift navn til Eik, sum heldur ikki er í bygninginum longur. Trupulleikin er, at fólk seta bilin í skeivari síðu beint við sjálvtøkuna, og tí kemur proppur í ferðsluna. Eitt skelti stendur á sjálvtøkuni, at hon skal flytast í næstum, men hetta skeltið hevur staðið har í nógvar vikur. Áhugavert at uppliva hesa serligu løtu eitt leygarkvøld við Tinghúsvegin. (Vagnur)


text:
Sjóvar kommuna bjóðar øllum borgarum møguleikan at hava ein vitjunarvin. Um hetta ljóðar áhugavert fyri teg, les so her.
Kennist dagurin langur?
- Kundi tú hugsað tær at fingið vitjan?
- Leingist tær eftir onkrum at práta við?
Hvat kanst tú vænta av einum vitjanarvini?
Viðkomandi:
- er minst 18 ár
- hevur tíð og orku
- er trúfastur og álítandi
- hevur tagnarskyldu
Hvat kunnu vit bjóða tær?
- Vit koma á vitjan, eitt nú 3. ella 4. hvørja viku.
- Eitt hugnaligt prát.
- Eitt nú kunnu vit fara túr, lesa saman, fara til eitthvørt tiltak.
Samband fæst við at venda sær til tlf. 232725.
Kunningarfaldarin fyri vitjunartænastuna sæst her.
Sjóvar kommuna


text:
Orð og lag: Hallgrim Miðberg
1. Sum Kristi brúður dýrt keypt til Gud vit eru nú;
í Himlinum til reiðar hann gera skal mær búð;
sum arvingar vit stevna til sælu himnaborg,
langt burt frá jarðar stríði, frá sjúku, neyð og sorg.
Niðurlag: Áh, undurfagra heimland, dýrt ert tú mær,
mín Frelsari er sólin, sum lýsir uppi har.
Áh, undurfagra heimland, í dýrd og ljóma hátt;
har Jesus sjálvur lýsir, har verður eingin nátt.
2. Sum hveitin verður reinsað og dumban skild burt frá,
ei korn til jarðar fellur, sum hann í náði sá.
Um heimurin og Sátan í sáldið rista við,
Guds sterka hond skal leiða teg fram hvørt lívsins stig.
3. Tá Jesus kemur aftur í dýrd og ljóma hátt,
er stríðið alt her vunnið og svunnin deyðans nátt;
vit lova skulu Gudi øll, bæði smá og stór,
og syngja halleluja – eitt veldigt himmalskt kór.


text:
10 ár av netverkan
Norðurlendskt netverk fyri vaksnamannalæring, NVL, hátíðarheldur, í morgin 8. september, 10 ára jubileum fyri norðurlendskt samstarv og netverkan um vaksnamannalæring og lívlanga læru. Hátíðarhaldið verður hildið í Oslo.
Í 2005 byrjaði Norðurlendskt netverk fyri vaksnamannalæring sítt virksemi, og eitt nýtt tíðarskeið í norðurlendskum samstarvi í lívlangari læring tók við.
Hesi tíggju árini hevur NVL savnað týðandi leikarar innan fyri vaksnamanna læring í øllum Norðurlondum við miðvísum tematiskum arbeiði á strategiskum menningarøkjum. Samanlagt 31 ymisk netverk eru fingin í lag, sum árini eru liðin. Úrslitini av virkseminum hjá NVL eru í 78 frágreiðingum, sum leggja støðið undir arbeiðið hjá Ráðharraráði Norðurlanda og hava givið íblástur til nýggjar menningarverkætlanir. Virksemið fevnir víða og hevur ein breiðan kontaktflata til stórar partar av vaksnamannaútbúgving í Norðurlondum. Hvørt ár arbeiðir NVL við meiri enn 150 samstarvsfeløgum.
”Lívlong læring er eitt týdningarmikið felagsmál í øllum Norðurlondum. Vit liggja fremst, tá ið um vaksnamannaútbúgvingar ræður. Ikki minst tí, at NVL dugir at brúka samstarvsmøguleikarnar í londunum, bæði tá ið tað snýr seg um greiða hvør øðrum frá royndum, fyrimyndum og háttaløgum, sum virka til gagns fyri at menna einstaklingin, at vera við í fólkaræðinum og menna arbeiðs- og samfelagslív í Norðurlondum.”
Dagfinn Høybråten, aðalskrivari í Ráðharraráði Norðurlanda.
Nógv er, sum sameinir Norðurlond, men eisini nógv, sum skilir tey. Aðalhugsanin við NVL er, at vit kunnu læra hvør av øðrum, samstundis sum vit varðveita okkara sermerki, eisini teir ymisku útbúgvingarformarnar til tilkomin fólk. Við at arbeiða í smidligum netverkum kann NVL skjótt svara ymiskum tørvi og lata netverkini arbeiða so leingi, tað tænir endamálinum.
Í løtuni seta netverkini fimm høvuðsevni í brennidepilin; smidleika í útbúgvingum, innovatión, validering, vegleiðing og førleikamenning.
Netverkini arbeiða við greiningum, samanberingum, tilmælum og menning í geiran og hava longu rokkið ítøkiligum úrslitum.
Tá ið NVL byrjaði í 2005, staðfesti Margrethe Steen Hernes (avgreiðslustova Ráðharraráðs Norðurlanda), at Norðurlendskt Netverk fyri vaksnamannalæring skal virka sum eitt lím hjá menniskjum, sum hava áhuga fyri læring hjá vaksnum.
Nú vit hava netverkað í tíggju ár, kunnu vit siga, at tað málið er rokkið. NVL er ein sterkur felagsskapur, sum stimbrar arbeiðið at menna vaksnamannaútbúgving í øllum Norðurlondum. Fundarstaðir í Norðurlondum, sum NVL hevur skipað hesi árini, eru dygdargóðir og hava gjørt tað at samskifta og skifta royndir millum ymsu partarnar, sum takast við læring hjá vaksnum, lættari, millum granskarar og praktikarar, harumframt millum útbúgving og arbeiðslív.
Sí skránna fyri tiltakið her
Vilt tú vita meira: Set teg í samband við Johanni.larjanko(at)bildningsalliansen.fi, kunningarleiðara á NVL.
Les meira um NVL (Norðurlendskt netverk fyri vaksnamannalæring) her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Uppgerðin fyri ÚSUN-skipanina fyri 2013
Stóra Bretland og USA hava lækkandi undirtøku.
Tað sýnist, at talið av lesandi, ið móttaka ÚSUN, stendur í stað. Talið er lægri enn árið frammanundan og tað er fyrstu ferð í 15 ár. ÚSUN-skipanin er ein skipan fyri tey, ið lesa hægri lestur uttanfyri Norðurlond. Gjøgnum hesa skipan er møguleiki at fáa stuðul til skúlagjald og livikostnað, í ávísum førum, har hesin stuðul ikki fæst frá SU.
Japan og Brasilia eru komin á listan aftur við einum studenti í part og Kina við trimum. Talið av lesandi í Spania er vaksið rættiliga nógv.
Talið á londum, ið studentarnir fara til, er eisini hækkað. Í eru fólk farin at lesa í 20 ymiskum londum uttan fyri Norðurlond í mun til 16 í fjør.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
MA prógv í málfrøði á Føroyamálsdeildini
Victoria Absalonsen hevur staðið MA prógv í føroyskum.
Fríggjadagin 27.apríl helt Victoria Absalonsen meistarafyrislestur um evnið: "Almennur normur og málnýtsla".
Við hesum hevur hon staðið MA prógv í føroyskum.
Vit ynskja Victoriu hjartaliga til lukku við próvnum!
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Intens intervalsvimjing besti kropsligi venjingarháttur fyri evnaskiftisheilsu
Magni Mohr hevur saman við føroyskum, enskum, donskum, svenskum og italskum granskarum skrivað nýggja vísindaliga grein, sum er prentað í høgt metta vísindaliga tíðarritinum Journal of Applied Physiology. Granskingargrunnurin hevur stuðlað verkætlanini.
Greinin, sum kann lesast her, byggir á kanning, sum er gjørd í Føroyum sum samstarvsverkætlan millum Fróðskaparsetur Føroya, Deildina fyri arbeiðs- og almannaheilsu, Landssjúkrahúsið og Ítróttarsamband Føroya umframt útlendsk universitet. Kanningin samanber broytingar í yvirkropsvøddum og beinvøddum eftir 15 vikur við intensari intervalsvimjing (6-10 ferðir 30 sek. all-out spurtir við 2 min. hvíld ímillum arbeiðsintervallini), langteinasvimjing við lágum intensiteti (ein tíma, har roynt varð at svimja so langt sum gjørligt), og so ein tíma av fótbóltsvenjing. Allir bólkar vandu tríggjar ferðir um vikuna. Vøddabiopsiir vórðu úttiknar úr yvirkrops- og beinvødda fyri at samanbera tillagingarmynstrini í hesum vøddabólkum. Vøddavevnaðurin varð kannaður fyri lyklaenzym í vøddamitokondriunum (tað er her, at aeroba evnaskiftið/orkuframleiðslan fer fram), og hesi enzym stýra niðurbrótingarferðini av sukri og feitti í vøddunum.
Úrslitini vísa, at allir tríggir venjingarhættir betraðu mitokondriellu enzymkoncentratiónina, men at nógv størsta framgongdin var hjá teimum, sum framdu intensa intervalsvimjing, hóast vant varð í sera stutta tíð. Hetta var serliga týðiligt í yvirkropsvøddunum, har tillagingarnar vóru sjónliga størri enn í beinvøddunum. Kanningin vísir, at yvirkropsvøddar hava eitt lægri venjingarútgangsstøði enn beinvøddar, tá talan er um evnaskiftisheilsu, og tískil eru yvirkropsítróttir sum svimjing serstakliga væl egnaðir fyri tey, sum vilja bøta sær um evnaskiftisheilsuna, og her er intens intervalsvimjing ein væl betri venjingarháttur enn langir túrar við lágari ferð. Tískil er boðskapurin til motiónsvimjarar: Setið ferðina upp og hugsið meira um kvalitet enn kvantitet!
Kanningin vísir eisini sum tann fyrsta nakrantíð, at tillagingarmynstrið av mitokondriellum enzymum til kropsliga venjing er ymiskt í arm- og beinvøddum. Tískil er møguligt, at armvøddar skulu venjast eftir øðrum venjingargrundreglum enn beinvøddar. Royndarpersónarnir í hesi kanningini vóru ótrenaðir, men í løtuni verður kannað, um hetta eisini er galdandi fyri elituítróttarfólk.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Iran bannar nú undirvísing á enskum í skúlunum
Mehdi Navid-Adham, sum er leiðari fyri almennu skúlaskipanini, vísir til iranska lóg sum sigur, at frálæra í enskum í almennum og privatum skúlum, er móti iranskari lóg
Iransku mynduleikarnir hava seinastu dagarnar givið USA, og øðrum iranskum fíggindum, skylduna av mótmælisgongunum, sum seinastu seinastu vikurnar hava verið í fleiri iranskum býum.
Mótmælisfólkini hava rópt ókvæminorð eftir stjórnini í landinum og andaliga leiðaranum.
Sí eisini


text:
Jónleif Johannesen er nýggjur formaður fyri løgtingsgrannskoðararnar
politikkur18-09-2015 - 19:15 -
Tá ið nýtt Løgting er valt, velur Løgtingið millum limir sínar 4 løgtingsgrannskoðarar eftir lutfalsvali. Starvstíð teirra er valskeiðið hjá tí Løgtingi, sum hevur valt teir.
Í gjár valdi Løgtingið nýggjar løgtingsgrannskoðarar. Teir sum vórðu valdir vóru:
Fyri Javnaðarflokkin Jónleif Johannesen
Fyri Tjóðveldi Óluvá Klettskarð
Fyri Fólkaflokkin Jørgen Niclasen
Fyri Sambandsflokkin Magnus Rasmussen.
Formaður er Jónleif Johannesen og Óluvá Klettskarð er næstformaður.


text:
Vit hava sniðgivið nýggja búmerkið hjá Skeiva Pakkhúsi. Sermerkta pakkhúsið, í náttúruvakra umhvørvinum við Rættará, hevur eina langa søgu. Upprunaliga var pakkhúsið kolagoymsla hjá Valdemar Lützen frá einaferð í 1920´unum, og sæst hetta aftur í hølunum, ið eru varðveitt í gamla, søguliga stílinum, har grótveggirnir enn eru svartir í koladusti og loftið er skeivt. Skeiva loftið gevur bygninginum eina sera eyðkenda og sermerkta skuggamynd. Hendan sama skuggamynd er íblásturin til búmerkið.
Ghost Notes hevur gjørt tónleikin til filmin.


text:
Landssjúkrahúsið fær neyðuga peningin
EYKAJÁTTAN: Landsstýrið vónar, at Løgtingið fer at avgreiða málið sum eitt skundmál.
Eftir áheitan frá Sirið Stenberg, landsstýriskvinnu í heilsumálum, fer landsstýrið alt fyri eitt at lata løgtinginum eina umbøn um eykajáttan til Landssjúkrahúsið.
Tað varð avgjørt á landsstýrisfundi fyrrapartin.
“Sjúkrahúsverkið er ein høvuðssúla í okkara vælferðarsamfelag. Eitt dygt og trygt heilsuverk er eitt aðalmál hjá samgonguni, og tá ið játtanin ikki røkkur til vanliga virksemið fyri eina so grundleggjandi tænastu, so mugu vit politikarar sjálvandi tryggja, at virksemið kann halda fram,” sigur Aksel V. Johannesen, løgmaður.
Landsstýrið vónar, at løgtingið fer at avgreiða málið sum eitt skundmál, soleiðis at virksemið á Landssjúkrahúsinum ikki verður tarnað meira enn neyðugt.
Vegna landsstýrið
Aksel V. Johannesen, løgmaður, og Sirið Stenberg, landsstýriskvinna í heilsu – og innlendismálum.


text:
Niðanfyri eru nakrir afturvendandi spurningar og svar um ymisk viðurskifti í Frískúlanum. Hevur tú aðrar spurningar, ert tú sjálvandi vælkomin at venda tær til okkara.
+ Hvat kostar skúlin?
Skúlagjaldið er 1.700 krónur um mánaðin og fevnir um:
- Skúlagongd hvønn dag frá kl. 8.00 til 14.45
- Frítíðaransing frá kl. 14.45 til kl. 17.
- Heilsugóðan mat hvønn dag, sum næmingarnir eta saman á middegi
- Seturskúla á hvørjum ári
- Ljóðførisundirvísing frá 2. skúlaári.
- Frukt hvønn dag
- Mjólk til matarløtuna á middegi hvønn dag
- Millummáli hvønn dag
Í skúlaskipanini hjá Frískúlanum er undirvísing og frítíðaransing samansjóðað í eitt samlað tilboð. Frítíðaransingin kann sostatt ikki veljast frá.
+ Hvussu koma børnini í og úr skúla?
Bussleiðin koyrir ókeypis til dyrnar á skúlanum. Leið 5 fer úr Steinatúni kl. 7.45 og av Velbastað kl. 15.15. Eisini koyrir ein bussur kl. 16 um børnini ynskja at vera longri á skúlanum. Allarflestu børnini brúka Bussleiðina, og løtan í bussinum er ein partur av sosialu samveruni.
+ Skulu børnini hava matpakka við?
Nei í Frískúlanum hava børnini ikki matpakka við. Næmingar og starvsfólk fáa heilsugóðan mat hvønn dag á middegi, sum børnini sjálvi eru við til at gera og borðreiða. Børnini skiftast um at matgera og borðreiða/rudda. Matarløtan er ein týdningarmikil partur av okkara gerandisdegi og matgerðin ein týdningarmikil partur av undirvísingini.
+ Hvat inniber foreldraluttøkan?
Foreldur at børnum í Frískúlanum hava skyldur at gera ymiskt sjálvboðið arbeiði, og er hetta at rokna sum partur av skúlagjaldinum. Tað eru m.a. foreldrini, ið standa fyri reingerð í vikuskiftunum á skúlanum, og skal hvør familja gera reint umleið tvær ferðir um árið. Eisini eru arbeiðsbólkar, ið taka sær av ymiskum uppgávum, og hvør familja skal hava eitt umboð í einum tílíkum bólki. Hetta er samstundis ein stuttligur og sjálvsagdur partur av at hava børn í Frískúlanum.
+ Hvussu er skúladagurin í Frískúlanum?
Menningarstøðið í bólkinum er avgerðandi fyri, hvussu dagurin verður uppbýttur.
Skúladagurin er uppbygdur við hóskandi skifti millum arbeiði í størri bólkum og minni bólkum/sjálvstøðugt arbeiði, og millum meira og minni fysiskan aktivitet.
Tann yvirskipaða dagsskráin er í stóran mun tann sama hvønn dag. Hetta gevur tryggleika og lættir um tilrættaleggingina bæði hjá lærarum og næmingum. Eisini skapar tað rúm fyri fjølbroytni og spontaniteti innan kendar og tryggar karmar.
So hvørt sum næmingarnir gerast eldri, taka tey størri ábyrgd av tilrættaleggingini av teirra egna skúladegi og arbeiði.
+ Ganga næmingarnir í flokkum eins og í fólkaskúlanum?
Nei, í Frískúlanum eru næmingarnir býttir í tríggjar heimastovubólkar: yngsta, mið og elsta bólk.
Heildarmenningarstøðið hjá barninum avger í stóran mun, hvønn bólk barnið hoyrir til. Starvsfólk eftirmeta leypandi, hvussu barnið mennist á øllum økjum, m.a. sosialt, kognitivt og fysiskt. Barnið skal sleppa at uppliva at tað eydnast, samstundis sum tað skal fáa hóskandi avbjóðingar.
Næmingarnir kunnu sostatt vera eitt, tvey ella trý ár í einum bólki, alt eftir hvat verður mett at gagna menningini hjá barninum best. Tá ið eitt barn flytir úr einum bólki í ein annan, er tað sum oftast við skúlaársbyrjan.
Næmingalagað undirvísing eyðkennir allar tríggjar bólkarnar. Teir flestu næmingarnir fara úr Frískúlanum og í 7. flokk í fólkaskúlanum.
+ Er tónleikaundirvísing á skúlanum?
Ja, tónleikur er ein sera týðandi partur partur av gerandisdegnum í Frískúlanum. Vit syngja hvønn dag og børnini kunnu vera við í Frískúlakórinum. Eisini er tilboð um ljóðførisundirvísing frá øðrum ári til teir næmingar sum ynskja og tíma hetta.
+ Er sjónleikur partur av undirvísingini?
Á hvørjum ári verður ein nýskrivaður jólaleikur spældur, har allir næmingar eru við. Hetta er ein stór verkætlan, har mæmingar eru við til at skriva leikin, gera búnar og pallmynd, spæla tónleik og mangt annað og sum endar við eini hátíðarligari sýning fyri foreldrum og familju.
+ Eru næmingarnir nógv úti?
Í Frískúlanum eru næmingarnir sera nógv úti. Útispæl er hvønn dag og vit fara javnan gongutúrar í náttúruni kring skúlan. Eisini eru felags gongutúrar, har foreldur eru vælkomin.
+ Hvørji tiltøk eru í skúlaárinum?
Í Frískúlanum skipa vit javnan fyri tiltøkum fyri næmingum og foreldrum. Nevnast kunnu
- Kvøldseturnar tá vit savnast til felagssang, framløgur og framførslur frá næmingum.
- Lesikvøldini tá foreldur og næmingar hittast til sjálvlestur, upplestur og hugna.
- Gongutúrarnir í útivikuni av Norðasta Horni til Velbastaðar. Foreldur eru vælkomin.
- Foreldrakaffi fríggjadagar, tá vit hittast til eitt Frískúlaprát
- Arbeiðsdagarnir tá vit rudda, vaska, mála og fríðka inni og úti.
- Árliga fráfaringarløtan tá elstu næmingarnar siga farvæl og fara víðari.
- Framførslur við Frískúlakórinum í TUTL handlinum ella aðrastaðni, tey vera boðin at framføra.
- Árligi seturskúlin tá føroya størsta skúlastova verður tikin í brúk og Frískúlin fer á bygd.
- Tunnusláttur og kvøðing á føstulávint er fastur táttur. Børnini skipa kvæðini tey hava lært.
- Felags foreldrafundirnir
- Gestaframførslur av ymsum slagi. Altjóða tónleikarar og onnur listafólk vitja javnan skúlan og geva børnunum stórar upplivingar.
- Verkstovur við listafólki sum læra børnini at tekna, mála, skapa og menna sítt hugflog.
- Fletta og taka upp í oktober, tá børnini gera rullupylsu, blóðpylsu og fletta bein. Seyðaskinnini verða send til Dímunar til garvingar. Í januar eta tey ræst kjøt og súpan.
- Árligi jólaleikurin sum er stóra hæddarpunktið. Tá skúlin veruliga vísir, hvat børnini eru før fyri at læra og skapa.


text:
Øll hagtøl og roknskapir felagsins eru á finna í ársfrásøgnunum, ið kunnu takast niður sum pdf-fílur her.
Øll skráseting av móttiknum burturkasti, undantikið serliga dálkandi burturkast, verður gjørd í rúmmetrum (m3). Brenniburturkast verður vigað inn í ovnin. Í sambandi við útflutning av burturkasti stavar vektin frá útlendska móttakaranum.
IRF tók ímóti 234.691 m3 av burturkasti frá húskjum, bingjuplássum, virkjum og øðrum í 2017 (Talva 1). Tað er ein vøkstur upp á 12,8% í mun til 2016. Hóast størsti parturin, umleið 68% varð brendur í 2017, so fegnast vit um, at endurnýtslu parturin nú er omanfyri 30%.
Í ársfrásøgnini eru frágreiðingar til talvurnar, eins og fleiri hagtøl eru at finna.


text:
Tað veit denn er tað longu nýggjársaftan í dag. Øll rokast við at gera klárt til í kvøld og tú kanst enn náa at gera hesar lekkru kransakøkutopparnar. Leyp oman og keyp marcipan, tí restini eigur tú sikkurt inni.
Tá eg koyrdi heim í gjár, hugsaði eg um hvussu man mundi gera kransakøku. Eg minnist at mostir ofta gjørdi tað tá eg var yngri, og helle tað smakkaði væl. Eg setti meg at leita eftir uppskriftum og fann skjótt útav at tað sá sera lætt út. Kranskakøkan hoyrir líkasum nýggjárinum til, og tí vildi eg fegin royna hetta.
Eina løtu seinni ringir ein vinkona og spyr um eg havi hug at koma út til hana at gera kransakøkutoppar til nýttárið. Hvussu heppin kann man verða?? perfekt timing og eg leyp avstað.
Faktiskt skal man einans brúka marcipan, eggjahvíta og flormelis. Vit brúktu eina uppskrift frá Mette Blomsterberg og hon er sera einføld.
Tilfar til eina portión
400 g marcipan
150 g flormelis
2 eggjahvítar
Arbeiðsháttur
Píska eggjahvítarnar og flormelis væl saman, og koyr síðani marcipani í smáum bitum í blandið og elt tað væl saman við hondini. Koyr síðani deiggið í ein tjúkkan sproytiposa og sproyta síðani smáar toppar á bakipappírið á bakiplátuni. Baka nú mitt í ovninum á 225 stig í 8-10 minuttir. Topparnir skulu hava eitt gylt sker, men ansa eftir so topparnir ikki brennast undir botninum.
Brúka smeltaða skjokulátu, glasur og køkukrymmel at pynta topparnar við. Hetta smakkar himmalskt afturvið einum góðum temunni ella onkrum øðrum.
Um tú skalt í veistlu hjá onkrum, er upplagt at taka ein posa av kransakøkutoppum við til vertin.


text:
Hevði val verið hildið í dag, so hevði Javnaðarflokkurin mist tveir tingsessir, og var farin aftur við 6,4 prosentstigum í mun til løgtingsvalið í 2015.
Tað vísir veljarakanningin, sum spyr.fo hevur gjørt fyri Portalin. Kanningin varð gjørd í gjárkvøldið í tíðarskeiðinum millum klokkan 7 og 8 á kvøldið.
Tølini hjá Javnaðarflokkinum hóva illani Aksel V. Johannessen, løgmanni.
- Kanningarnar vísa, at vit missa undirtøku millum veljarar, og tað harmar meg. Tá tað er sagt, so eri eg nøgdur við tað, sum vit hava fingið á skaftið higartil í valskeiðinum, tí vit hava fingið nógv góð javnaðaruppskot ígjøgnum.
- Eg rokni við, at tað er stóra rumblið innanfloks, sum er orsøkin til at veljarin vendir sær frá Javnaðarflokkinum í løtuni, sigur Aksel V. Johannessen, løgmaður.
- Uppgávan hjá mær hetta og fram til valið er tí at royna at skapa í frið í flokkinum, so fáa vit vónandi vent tølunum, leggur løgmaður afturat.
Aksel V. Johannessen fegnast sjálvandi eisini um, at tað eru heili 28,5 posent av teimum, sum hava svarað, ið ynskja at hann skal halda fram sum løgmaður.
- Uttan at leggja ov nógv í hetta úrslitið, so kundi hetta bent á, at vit eru á góðari leið við okkara politikkki, men at tað er ófriðurin í flokkurin, sum er orsøkin til afturgongdina.
Les eisini: Fólkaflokkurin rennur frá hinum flokkunum


text:
Hurð við lodrøttum fresningum og síðupartí við 4 gløsum.
Úthurðar í plast
Hurðar verða gjørdar, sum tú ynskir. Hvørki standard snið ella stødd. Tú setir saman við gløsum, listum og fyllingum, sum tú vilt. Allar hurðar hava 3 pkt. lásmekanismu. Hondtak og cylindari fylgir við!
Allar hurðarnar eru líka sterkar og tættar. Tað er tó prísmunur.
Hurðrnar frá nr 1 til 13 kosta væl minni enn hinar ið hava fresningar.
Storm Vindeygað Sp/f c/o Toni Dam
Postboks 3070
Skótarók 3
FO-110 Tórshavn
Tlfnr:: +298 321 521
Faxnr.: +298 321 421
Email: import@import.fo
Opið er:
Mán. til frí. 09.00 - 13.00
Annars eftir avtalu. Ring :)
HER ERU VIT (KORT)
Tíðindi
Síggj okkara úrval av vindeygum og hurðum ið verða seld til NETTO prísir


text:
Um okkurt tykist, sum eitt ringt hugskot, so er tað ofta eitt ringt hugskot. Sum tey flestu ivaleyst hava varðnast, so er veðrið skræpuvánaligt í Føroyum í løtuni, tí er tað ikki bestu líkindi at renna í. Eg havi líka síðan leygardagin ætla mær ein túr út at renna, men tað hevur antin ikki ligið fyri, ella hevur veðrið verið ov keðiligt, so nú mánakvøldið var komið, føldi eg eina ávísa plikt.
28. januar 2014
3.70 km uppá 24.21 minuttir, ikki nøkur super tíð, men tað er sirka har vit eru beint nú.
Gamaní, eg havi kompensera við fysiskum venjingum innandurða, men tað er altso ikki tað sama, tí eg ætli mær altso at renna í ár. Tí var eg uppsettur uppá, at fara at renna ein túr, eisini hóast veðrið var illfýsið við regni og vindi.
Tað tyktiskt onkursvegna, sum eitt ringt hugskot, men ein onnur rødd segði, at nú var eg farin í gongd, og tí var týdningarmikið, at eg helt á, og ikki steðgaði upp aftur.
So við Dio í oyrunum, iphonini í einum plastposa og einari kenslu av, nú skal tað fanime vera, men fuck eg tími hetta illa, fór eg út í kuldan, regnið og vindin. Meðan eg stóð har og leitaði eftir GPS sambandi, so angraði eg tað longu.
Eg vendi tó ikki heimaftur, men rann í staðin við Lady Evil hjá Black Sabbath í oyrunum oman eftir vegnum her undir Kongavarða, uppi við rundkoyringina skifti telefonin til lagið I hjá sama bólki, við Dio sum oddamanni. Hetta var jú mín Dio playlisti. Meðan eg rann niðan eftir Glyvursvegnum í myrkrinum, tyktiskt tað ófrættakent við døpru tónunum, og eg hugsaði eina løtu, um okkurt ónt mundi goyma seg í myrkrinum.
Tíanverri fekk eg rætt í mínari ræðslu tí mitt har á vegnum í myrkrinum var ein stórur óndur hylur, ið eg traðkaði beint í. Eg av gjørdi at venda við, áðrenn eg breyt meg sundur ella traðkaði í enn ein hyl.
So rann eg omanaftur og inn eftir ovasta vegnum á Hamrinum og heilt inn á botn, og so yvir aftur og inn á hin botnin. Síðan rann eg heim, og fyri at fáa eitt sindur longri túr, rann eg eisini inn á botn undir Kongavarða og heim aftur.
Túrurin var satt at siga ræðuligur, tað var nakað so forferdiliga óbehagiligt við regni og vindi, eg kendi meg avbardan av náttúrini, og komin heim mundi eg ikki fingið afturhald, sum eg hostaði.
Annars var mín samlaði listi av sangum, alt løg við Dio:
Black Sabbath – Lady Evil
Black Sabbath – I
Black Sabbath – Children of the sea
Rainbow – Man on the Silveramountain.
Rainbow – Self Portrait


text:
Postboð til Klaksvíkar
Dámar tær væl at vera úti í frískari luft?
Posta sóknast eftir fólki til postútbering í Klaksvík. Arbeiðstíðin er í skiftandi vaktum millum kl. 08:00 og 18:00 gerandisdagar.
Tú
hevur koyrikort til bil ert kundavinarlig/-ur ert ágrýtin og jalig/-ur hevur heilsu til at ganga úti hevur góð samstarvs- og samskiftisevni
Vit
kunnu bjóða tær eitt spennandi og avbjóðandi starv í einum jaligum umhvørvi, har øll eru partar av eini heildarætlan, sum skal bera nýggja Posta fram.
Talan er um tvey størv.
- Eitt fast starv 30 tímar um vikuna.
Starvið verður sett frá 1. august.
Løn sambært sáttmála við Starvsmannafelagið.
- Eitt starv sum feriuavloysari.
Starvið verður sett skjótast til ber.
Løn sambært sáttmála við Starvsmannafelagið.
Spurningar
um starvið kunnu setast Signhild Johannesen, á tel. 23 60 70 millum kl. 09:00 og 16:00 gerandisdagar ella við telduposti til sij@posta.fo
Umsóknir
við avriti av viðkomandi skjølum skulu sendast til:
Posta
Klaksvíksvegur 2
700 Klaksvík
ella til sij@posta.fo
Umsóknarfreistin er 4. mai 2018.